text:
Fyri trimum árum síðani hitti SAT-7 KIDS irakska flóttan Myriam, sum hevur ein radikalan boðskap um fyrigeving. Hennara orð eru farin kring knøttin og hava á leiðini nomið mong. Samstundis hevur hon hildið á við síni egnu trúarferð.
“Eg hoyri enn orðini hjá Myriam fyri mær”, sigur Essam Nagy, sum er sjónvarpsvertur og hevur havt eina samrøðu við Myriam í Erbil – ein býur í norðari parti av Irak. Júst henda samrøðan er tað størsta honum hevur verið fyri sum sjónvarpsvertur á SAT-7 KIDS. Í samrøðuni, sum var gjørd í 2014, spurdi Essam Nagy hana, hvussu hon hevði tað í samband við teir IS-krígsmenn, sum noyddu hana, familju hennara og mangar aðrar íbúgvar at flýggja frá Qaraqosh.
“Tað einasta, eg kann gera, er at biðja Gud um at fyrigeva teimum,” ljóðaði svarið, meðan hon legði afturat, at hon sjálv hevði fyrigivið teimum.
Samrøðan sæst her og hevur danskan undirtekst.
Óvikandi í síni trúgv
Videosamrøðan hjá SAT-7 við Myriam fór kring knøttin á ymsum sosialum miðlum – og náddi á tann hátt minst 2,5 milliónum menniskjum. Harafturat varð samrøðan høvið til nógvar yvirskriftir í altjóða miðlum, og nógvir hyggjarar góvu boðskapi hennara afturljóð. Millum aðrar skrivaði ein hyggjara hjá SAT-7 úr USA: ”Myriam er orsøk til íblástur, og eg vóni, at hon veit, hvørja ávirkan hennara óvikandi trúgv hevur havt á onnur.”
“Kirkjan er ikki bara ein bygningur, hon finst innan í menniskjum. Tað eru teir iraksku flóttarnir eitt gott dømi um, tí hóast teirra kirkjur eru bumbaðar, livir kirkjan framvegis í teimum."
Í samrøðuni lutaði Myriam tríggjar bønir: Fyri tað fyrsta ynskti hon sær, at hennara orð skuldu røkka allan heimin, harnæst at hon kundi sleppa í skúla aftur og sum tað síðsta, at hon kundi koma saman aftur við bestu vinkonu sína Sandru. Øll trý ynskini eru vorðin veruleiki. Í 2015 setti SAT-7 KIDS Myriam og Sandru í samband við hvørja aðra umvegis eitt videochat í sendingini “Lat okkum syngja” (á enskum: Let’s sing together) Og tá rásin, sum eitt “surprise”, vitjaði Myriam eitt ár seinni, hevði familjan hjá Sandru funnið saman aftur við familjuna hjá Myriam í Erbil, og nú kundu genturnar aftur ganga saman í skúla.
“Eingin kann sigra á tær”
Seinast Myriam tók lut í eini sending á SAT-7 KIDS var tá Nineveh-slættin í 2016 var frígjørdur. Hóast ynski hjá hennara familju var at venda heim aftur, segði pápi hennara, Waleed, at hann heldur ikki, at friður er nakað, sum finst í húsum ella londum: ”Friður er nakað, tú finnur hjá Jesusi. Líkamikið umstøður tínar – um tað so er í eldsbruna – ger tilvitanin um, at Jesus er hjá tær tað, at eingin kann sigra á tær” segði hann.
Myriam og mong onnur kristin úr Miðeystri hava varðveitt trúnna og evnini at fyrigeva hóast alla ólukku tey hava gingið í gjøgnum. “Kirkjan er ikki bara ein bygningur, hon finst innan í menniskjum. Tað eru teir iraksku flóttarnir eitt gott dømi um, tí hóast teirra kirkjur eru bumbaðar, livir kirkjan framvegis í teimum." greiðir Nagy frá.
Myndatekstur: Irakski flóttin Myriam kveikir mong við síni óvikandi trúgv. Mynd: SAT-7
Kelda: Bibelselskabet
Týtt: Dánial á Dul Jacobsen


c: text/html

text:
Hvalbiareiði
Hvalbiareiði verður eisini rópt Fiskieiði, tað er eitt stað á vestursíðuni á Suðuroynni vestanfyri bygdina Hvalba. Tvey eiði eru vestanfyri Hvalba, hitt eiði eitur Norðbergseiði og liggur longri norðuri, fjallið Grímsfjall skilur bæði eiðini. Høg bjørg eru bæði sunnanfyri og norðanfyri Hvalbiareiði. Stutt er millum eystur og vestursíðuna í Hvalba, har er góð havn í sjálvari bygdini, á norðara armi av Hvalbiarfirði, men fyrr í tíðini, áðrenn bátarnir fingu motor, var ofta trupult at rógva út frá eystursíðuni og ofta var langur teinur at rógva til góð mið, tí var Hvalbiareiði nógv brúkt til útróðrarhavn.
Innihaldsyvirlit
Søga[rætta | rætta wikitekst]
Hvalbiareiði er ein náttúruhavn, sum tó eisini er merkt av mannahond. Havnin var sera trupul at nýta, áðrenn ábøtur vóru gjørdar, tí har er bratt og høgt oman á sjógv, men tíðliga í 20. øld var stórt arbeiði gjørt har, so lendingarviðurskiftini gjørdust rættiliga góð. Hetta var í teirri tíðini, tá ið árabátar vórðu nýttir. Har vóru nógv neyst um aldarskiftið ár 1900, onkuntíð vóru heilt upp í 23 neyst og bátar har. Seinri eru fiskiførini vorðin størri, hava fingið motor og sigla skjótari, so nýtslan av Fiskieiðinum sum lending er fallin burtur, tá hugsa verður um fiskivinnu, tó er Fiskieiði vorði eitt ferðavinnumál seinastu árini.
Niels L. Arge stóð fyri arbeiðnum í 1895[rætta | rætta wikitekst]
Hvalbingar royndu fleiri ferðir at stoypa helluna, so tað gjørdist høgligari fyri útróðrarmenninar at draga bátarnar á sjógv og á land aftur og at bera fiskin í land. Men trupulleikar vóru við at fáa tað at halda, havið máaði tað skjótt burtur aftur. Men so bóðu teir Niels L. Arge av Argjum, sum var ættaður úr Hvalba, um at hjálpa teimum, og hann játtaði (pápin var hvalbingur, hann æt Andrass og keypti Argir í 1828). Niels L. Arge varð eisini róptur "Gamli av Argjum". Teir brúktu 40 tunnur av sementi, og so læt hvør bátur 8 spannir av sandi.
Jens Marius Poulsen úr Skopun lagaði grótið í 1924[rætta | rætta wikitekst]
Í 1924 ynsktu hvalbingar at betra meira um viðurskiftini á Hvalbiareiðinum, og avgjørt varð at gera stórarbeiði við at laga grót niðri á helluni. Jens Marius Poulsen úr Skopun stóð fyri hesum arbeiði, og so væl er arbeiði gjørt, at sjálv grótlaðingin enn er í hampiliga góðum standi. Ein partur av helluni er tó máaður undan, og har er stoypt í staðin.
Vegur til Fiskieiði[rætta | rætta wikitekst]
Í 19. øld var ongin vegur til Fiskieiði, so allur fiskur mátti berast á bakinum heim til bygdina. Í 1890 varð vegur gjørdur vestur til Skallaportrið, men ikki restina av vegnum. Vegurin heilt vestur til Hvalbiareiði varð gjørdur í 1931, aftaná at fyrsti bilurin varð komin til bygdina. Um bátarnir fiskaðu nógvan fisk, rúmtust bara tvær bátsmanningar í lastbilin, um teir ikki fiskaðu so nógv so rúmtust tríggjar bátsmanningar.
Fiskaskúrar á Fiskieiðinum[rætta | rætta wikitekst]
Í 1915 vóru tveir fiskiskúrar á Fiskieiðinum, teir stóðu uppi á helluni, og har varð fiskur flaktur og saltaður. Petur í Køkini átti skúrarnir ella hevði teir á hondum fyri Mortensen's handil á Tvøroyri.
Ferðavinna[rætta | rætta wikitekst]
Seinastu árini hevur ferðavinnan vundið meira uppá seg í Suðuroynni og eisini í Hvalba. Bæði føroyingar og útlendingar vitja í Hvalba, og ofta fara tey eisini vestur á Hvalbiareiði at hyggja og at ganga túrar har. Onkuntíð verður lendingin á Fiskieiðinum eisini brúkt til stuttleika túrar og til onnur ferðavinnu tiltøk. Túrar verða gjørdir fyri ferðafólk, bæði føroyingar og útlendingar av Hvalbiareiðinum til bjørgini vestanfyri Hvalba og Sandvík. Ofta verður farið heilt norður til Ásmundarstakk, inn í gjáir og holur og so suður aftur til Fiskieiði. Ein grill er sett upp á Fiskieiði og onkuntíð verður henda eisini brúkt til ferðavinnutiltøk.[1]
Myndir av Hvalbiareiðinum (Fiskieiðinum)[rætta | rætta wikitekst]
Hvalbiareiði og Grímsfjall, 2005.
Grímsfjall sæð frá havinum frá bátatúri av Fiskieiðinum.
Keldur[rætta | rætta wikitekst]
Grein úr "Myndablaði Nú" um Fiskieiði.

robotstxt: allowed

filter: keep


text:
Tryggingin hjá Føroya Arbeiðarafelag - Rán á alljósum degi
Innlegg mítt tann 20 des. í Portal.fo og í Sosialinum eftir nýggjár bleiv ikki svarða soleiðis sum eg hevði vænta.
Tað er tryggingin hjá Føroya Arbeiðarafelag (FA) av arbeiðsfólki sum eg vildi hava avklára tí eg eri sera kritiskur til tess.
Fyrst so er tað tryggingarprísurin sum arbeiðarar í Føroyum skulu gjalda samanborið við arbeiðsfelagar í Danmark. Í báum førum er tað tryggingarfelagið ALKA sum er útbjóðari.
Harnæst so kalli eg hesa tryggingina fyri eitt rán. Tað vil eg so undirbyggja.
Hvat kostar tryggingin í Føroyum ?
Hevur tú 40 tíma arbeiðsviku til minstuløn kr. 125,69 so er ársgjaldi fyri at verða tryggjaður kr. 3.921,-
Her skal so innroknast skattur sum er settur til 33% og sum gevur ein bruttokostnað uppá kr. 5.215,-. Hettar er tað sum tryggingin kostar fyri tann einkulta limin.
Er tímalønin kr. 150,- sum fleiri virkir í dag gjalda so er bruttokostnaðurin fyri tryggingina (íroknað skatt) kr. 6.224,- árliga.
Íðin arbeiðsfólk sum forvinna eitt ár kr. 400.000,- skulu gjalda tilsvarðandi meira (íroknað skatt) kr. 7.980,-.
Og tað er hvørt ár tú skal av við hesa upphædd.
Hvat gjalda danskir arbeiðarar sum eru limir í bróðirfelagnum 3F?
Mánaðargjaldið í Danmark (DK) er kr. 40,- og gevur eitt ársgjald uppá kr. 480,-
Íroknað skatt uppá 33% so gevur tað ein bruttokostnað uppá kr. 638,- pr. ár.
Danskir arbeiðarar gjalda tað sama óansæð hvat ársinntøkan er.
Tað vil siga at tryggingarkostnaðurin fyri ein arbeiðara í Føroyum er í minsta lagi kr. 4.577,- meira enn í DK. Ella fyri eina inntøku í Føroyum uppá kr. 400.000,- so er tryggingin kr. 7.342,- dýrari enn í DK.
Eg meini tí at FA hevur skyldu til at leggja fram hvat tað er fyri ein avtala sum tey hava spent arbeiðsfólk fyri. Hettar er ikki eitt innanfelagsmál. Tí tey sum verða trekt fyri gjaldið eru uttanfelagsfólk líkasum felagsfólk.
Rán, hægst á degi
FA rænir arbeiðarar í Føroyum.
Tryggingargjaldið til FA er obligatoriskt. Ella tvungið. Tú verður ikki spurdur um tú er limur í felagnum ella um tú hevur áhuga í hesi trygging. Tað verður bara trekt av hjá arbeiðsgevara og flutt yvir til FA. Liðugt við tí. Hettar er nakað undarligt nakað. Og hettar er líkaso mistonkiligt sum tað er undarligt.
Vit hava eitt rættarsamfelag við privatum ognarrætti. Ongin kann leggja hond á tína ogn uttan við eini ekspropiatión ella við eini dómarakenning. Og tá skal tú hava eitt rímuligt varskóð og møguliga at gerða innsigilsi. Og tú hevur eina rímuligt kærufreist.
Men her kann FA uttan samtykki fara inn og taka ogn tína. Uttan at spyrja. Uttan at hava góðkenning. Uttan at tú er limur og hevur bundið teg til nakað sum helst. Og tú sum verður rændur ánar ikki hvat pengarnir fara til. Hettar er rein bananrepublikk. Hettar hevur onki við eitt rættarsamfelag at gerða.
Donsku fakfeløgini halda seg til rættarskipanina. Bæði 3F og Det Faglige Hus hava tryggingina sum eitt gott tilboð til limir sínar. Og tú skal sum limur sjálvur biðja um at limast inn og sjálvur syrgja fyri at yvirhalda treytirnar, sosum at gjalda hvønn mánaða. Hettar eru góð tilboð sum seta virðing av arbeiðsfólki í hásæti. Føroya Arbeiðarafelag er so langt frá hesum at tað er ræðandi. Hettar er tað ein kallar rán á góðum føroyskum og tað hendur hægst á degi.
Rune Nolsøe


text:
KVF: Vil vita, um undirtøka er fyri at broyta valskipan
politikkur22-10-2017 - 21:02 - Jóanis Nielsen
Skipanin við einum valdømi riggar ikki, heldur formaðurin í Fólkaflokkinum.
Jørgen Niclasen er nú farin at kanna, um tað er undirtøka í Løgtingum fyri at broyta valskipanina.
Mikudagin 25. oktober eru 10 ár liðin, síðan løgtingið samtykti eina valdømi.
Fyri 10 árum síðan var hann ein av teimum 13, sum atkvøddu ímóti einum valdømi.
Og Jørgen Niclasen hevði atkvøtt tað sama í dag.
- Tað hevði eg. Og eg vil fara so langt, at eg umhugsi av álvara at leggja uppskot fram um at fara aftur til sjey valdømi ella eina aðra skipan. Tí skipanin við einum valdømi er ikki betur, sigur hann.


text:
Treytin fyri at fáa eitt Visa/Dankort er, at tú ert 18 ár og hevur kontu í Eik.
Tá tú bíleggur kortið, verður tú kreditmett/ur og um tú er egnað/ur, verður kortið bílagt.
Nýtsluhámørk
Tú kanst brúka kortið í føroyskum og útlendskum sjálvtøkum og handlum. Eisini kanst tú nýta tað á alnótini. Uttanfyri Føroyar, Danmark og Grønland kanst tú brúka upp til 25.000 kr. fyri hvørjar 30 dagar.
Í sjálvtøkunum hjá peningastovnum, sum hava SDC sum KT-veitara, kanst tú taka út í mesta lagi 5.000 kr. um dagin. Nýtir tú aðrar sjálvtøkur, kanst tú taka út í mesta lagi 2.000 kr. um dagin. Størri upphæddir kunnu takast út við kassan í deildum hjá Eik.
Kontaktleys kort
Tá tú brúkar kontaktleysa partin av gjaldskortinum, tvs. uttan at brúka pin-kotu, er hámarkið kr. 200. Hetta er galdandi bæði fyri MasterCard, Dankort og Visa Dankort.
Les nýggjar brúkarareglur fyri Visa/Dankort, sum eru galdandi frá 9. juni 2016.
Kostnaður
Tú rindar eitt ársgjald fyri kortið og eitt ómaksgjald, tá tú tekur pening út í sjálvtøkum. Kortnýtsla í handlum, á matstovum o.l. er ókeypis.
Sí kostnaðin fyri Visa/Dankort.
Sí yvirlit yvir gjaldoyrakursir, sum verða nýttir at umrokna við, tá tú rindar við korti í fremmandum gjaldoyra.
Tosa við kundaráðgevan um, hvør besta kortloysnin er til tín.
Mótmæli (indsigelse)
Hevur tú goldið við Visa partinum av Visa/Dankortinum, og hevur illgruna um, at gjaldingin ikki er farin rætt fram, kanst tú í ávísum førum fáa pening aftur, sí www.pbs.dk/kortholderindsigelser


text:
- Tíðindi, mentan og ítróttur
Størri innflutningur í ár
Innflutningurin fyrsta ársfjórðing í ár vaks 24 prosent samanborið við somu tíð í fjør, ella 353 milliónir kr.
Innflutningurin fyrstu tríggjar mánaðirnar var ein milliard og 850 milliónir krónur, vísa tøl hjá Hagstovuni.
Verða skip og flogfør ikki tald við, vaks innflutningurin 17 prosent.
Fleiri skip eru komin í flotan í ár, men vit hava eisini innflutt meira brennievni.
Meira er innflutt av rávøru til fiskavirking. Vøksturin er góðar 50 milliónir kr. ella 65 prosent.
Seinastu árini er innflutningurin av byggitilfari nógv vaksin, men fyrsta ársfjórðing í ár er ein lítil minking.
Innflutningurin av akførum er eisini vaksin seinastu árini, og har er framvegis stórur vøkstur, sigur Hagstovan.
Sí eisini


text:
Ósemja um ábyrgd av oljuvanlukku
Ein kanningarnevnd er komin við niðurstøðuni
í sambandi við oljuvanlukkuna, tá tvey skip stoyttu saman í jaunar mánaði í ár.
Men kanningarnevndin er ósamd.
Ein serlig
kanningarnevnd hevur seinastu mánaðirnar kannað orsøkina til ringastu
vanlukkuna við oljutangaskipum í mong ár.
Vanlukkan hendi, tá
164.000 bruttotons stóra tangaskipið,
Sanchi, stoytti saman við 76.000 bruttotons stóra farmaskipið, CF Crystal, hin
6. januar í ár. Eldur kom í Sanchi, sum hevði 136.000 tons av ráolju umborð.
Átta dagar seinni sakk skipið.
Sambært Reuters er
ósemja í kanningarnevndini, um tað var Sanchi ella CF Crystal, sum hevði
skyldina av samanstoytinum.
- Kina og Hong
Konga meina, at bæði skipini kunnu ábyrgdast, men umboð fyri Iran, Panama og
Bangladesj meta kúvendingina í stýriborð, sum SF Crystal gjørdi, vera grundin
til vanlukkuna, sigur eitt kanningarfólk hjá Iran í iranskum sjónvarpi sambært
Reuters.
Hesin sami metir
høvuðsorsøkina til vanlukkuna vera løgfrøðilig, og at ein dómstólur má taka
endaliga avgerð.
Iranska NITC átti
Sanchi, sum sigldi undir Panamaflaggi.
Bara líkið av einum
av manningini á Sanchi varð funnið. Øll manningin, sum var uppá 32 fólk, doyði.
Tey 23 av manningini á CF Crystal komu øll frá vanlukkuna á lívi.
Hetta var ringasta
oljudálking á havinum í 35 ár.
Kelda: Reuters,
Shippingwatch og Søfart


text:
Orð og lag: John Willard Peterson
Týtt: Meta av Fløtum
Upprunaheiti: There’s a new song in my heart
1. Áður óljóð fylti sinnið, sorgin nívdi meg,
tí mítt hjarta tyngdist svárt av syndabyrðini.
Niðurlag: Nýggjan song nú syngi eg,
síðan Jesus loysti meg,
nýggjan song nú syngi eg,
himmalskt ljóð kom á mín veg.
Øll mín synd er strikað út,
tí í deyðan gav hann seg,
fullan frið eg fann,
ei eg vikast kann,
nýggjan song nú syngi eg.
2. Undurfull ein broyting hendi lívi mínum í,
tí eg leit á Frelsaran, og sál mín gjørdist frí.
3. Ein dag fari eg til Himmals, hoyri einglasong,
syngja skal eg við teim frelstu prís til Gud, vár kong.
4. Eg vil syngja honum lovsong, ið ei enda fær,
fyri undurfulla bjarging, ið hann veitti mær.


text:
Presentatión í samband við skiftisuppihald
Í sambandi við skiftisuppihald uttanlands, vilja tey, sum taka ímóti tær, fegin vita okkurt um teg áðrenn tú kemur. Tey kunnu sostatt leggja uppihaldið hjá tær til rættis, soleiðis at tú fært so nógv burturúr, sum gjørligt.
Tey sum taka ímóti tær kunnu til dømis vera
:: Altjóðasamskiparin á skúlanum
:: Praktikksamskiparin á kliniska útbúgvingarstaðnum
:: Lesandi, sum eru kontaktpersónar
Tískil skalt tú skriva eitt sindur um fakligu og persónligur eginleikar tínar.
Skriva til dømis
:: Eina stutta frágreiðing um teg sjálva/n, og møgulig áhugamál og
frítíðarítriv
:: Fyritreytir fyri útbúgvingina:
- Hvussu langt tú ert komin í útbúgvingini
- Ástøðiliga undirvísingin - hvat er sett fokus á í undirvísingini
- Kliniska undirvísingin - innan hvørji øki hevur tú verið í praktikk
:: Grundgeving fyri, hví tú ynskir at fara uttanlands
:: Mál og vónir til fakliga uppihaldið, umframt serumráði innan
sjúkrarøktina, sum tú ynskir at seta fokus á.
:: Møgulig ynskir um vegleiðing/supervisión
:: Um Sjúkrarøktarfrøðiskúlin krevur uppgávur, eftirmetingar ella
skjalprógv fyri uppihaldið, skal hetta upplýsast í skrivinum.
Møgulig kriteriir skulu takast við tá farið verður, ella skulu tey
sendast.
:: Navn, bústaður, telefon nummar og t-postadressa skal upplýsast


text:
Allan til Íslands: Takkar fyri tíðina í StÍF
Í gjár varð kunngjørt, at ársins høgri vongur, okkara Allan Norðberg, fer at spæla hondbólt í Íslandi. Allan skal spæla við KA (Knattspyrjufélag Akureyrar), sum nýliga er flutt upp í bestu deildina. Allan og KA, har vestmenningurin Áki Egilsnes eisini spælir, hava skrivað undir ein tvey ára sáttmála.
Allan ynskir fyrst og fremst at takka fyri tíðina í StÍF:
- Fyrst og fremst ynski eg at takka fyri alt tað, sum StÍF hevur givið mær gjøgnum øll míni ár sum leikari í felagnum. Og øllum teimum, sum hava stuðla mær við hondbóltinum, familja, vinir og viðhaldsfólk. Sjálvt um eg ikki komi at spæla saman við FTZ-liðnum nú, vil eg altíð stuðla, hvar eg so eri. Koyr á St.Í.F!
At spæla við einum liði í bestu íslendsku deildini, Ólisdeildini, er ikki at forsmáa. Allan greiðir soleiðis frá, um hvussu avtalan kom í lag:
- Eg bleiv uppringdur av einum manni frá KA, har eg fekk ein fyrispurning, um eg var áhugaður at spæla fyri KA. Tað helt eg ljóðaði sera spennandi, og tríggjar dagar seinni høvdu vit longu fingið eina avtalu í lag.


text:
Holli vinur okkara
Sum ungur maður var Joseph Scriven trúlovaður við eini kvinnu, sum hann elskaði av øllum hjarta sínum, men ein ómetaligur sorgarleikur rámti hann kvøldið fyri sum tey skuldu giftast, við tað at ein bátur, sum unnusta hansara var í, holvdist og hon druknaði. Í vónini um at gloyma skelkin, sum hann tó ongantíð gjørdi, rýmdi Joseph úr heimi sínum í Írlandi og fór til Canada.
Har undirvísti hann í einum skúla og tænti sum lærari. Hann valdi at liva lív sítt sera einfalt og vanligt, og at brúka inntøku sína og styrki í stórtøkni við at geva fátøkum fólki. Til tíðir gav hann enntá síni egnu klæðir. Hann var eisini av summum hildin fyri at vera sera løgin, men kortini var ynski hansara bert at royna at akta orð Guds so væl, sum hann var førur fyri at skilja.
Í einsemi sínum tørvaði Joseph Scriven ein hollan vin. Eftir at hava funnið hendan vinin í Jesus Kristusi, skrivaði hann hesi einfaldu orð, sum kenslunemandi sigur frá roynd hansara í lívinum:
Á, hvør vinur er ei Jesus
Hann, sum sorgir várar bar!
Stóri forrættur at bera
alt til Gud og hvíla har!
Sjálvt um vit eru signað við ríkum vinarlagi, so tørvar okkum øllum Vinin hjá Joseph Scriven. Men áðrenn vit kunnu koma at kenna Jesus sum Vin okkara, mugu vit kenna Hann sum Frelsara okkara. Síðani vil Hann ígjøgnum allar okkara broytandi umstøður vera tann einasti, sum vit kunnu hava álit á - óbroytandi og holli VINUR okkara !
Umsett úr Our Daily Bread
Mikkjal á Bergi


text:
Tá var eitt innslag, um nakrar stórar sølur av skipum við fiskirættindum, har teir sum seldu fingu ovurstórar upphæddir fyri at selja fiskirættindi, teir høvdu fingið fyri einki.
Journalisturin spurdi so:
Men um tit um tíggju ár skulu keypa kvoturnar frá tí almenna fyri sama prís (mín herðing) sum tær verða handlaðar fyri privat í dag, klára tit tað?Kristian Martin svarar tá:
Nei, tað klára vit ikki!
Hetta var í Degi og viku 21. november 2006.
Hví hava skipaeigarar bara nakað ímóti at rinda fyri eksklusiv fiskirættindini, tá gjaldið fer til Føroya fólk?


text:
Skúlin á Skúlatrøð í Klaksvík Ársins roykfríi skúli 2016
72 flokkar kappaðust um heiðurin at gerast ársins roykfríi skúli.
Ársins roykfríi skúli er á Skúlatrøð í
Klaksvík, og tað er 5. a í samanlagdi skúlanum í á Skúlatrøð, sum vann
kappingina.
72 flokkar tólku lut í kappingini, harav 52 av
teimum luku treytirnar at vera roykfríur skúli. Vinningurin var ein konsert við
Danny & the Veetos.
Talan gjørdist eisini um nýtt met í luttakarum. Gamla metið var frá 2013, tá 55 flokkar luttóku, og 49 flokkar kláraðu at vera roykfríir.


text:
Kapping í Master Class
03. Nov 2017
HBF og BSF bjóðar til kapping í Master Class leygardagin 11. november. Kappingin verður í Badmintonhøllini í Tórshavn.Kappingin er fyri leikarar sum eru 35...
les meir
HDygd open í double og mix-double
29. Okt 2017
MBF og BSF bjóða hervið til HDYGD Open í tvímansleiki og blandaður tvímansleik leygardagin tann 4. november.Tilmeldingarfreistin er mánadagin tann 30. november kl. 22.Tit kunnu...
les meir
GP2, Betri Open 2017
14. Okt 2017
ÍF, Nápur & BSF bjóða hervið til 2. umfar av badminton Grandprix. Kappingin verður á Kambsdali og í Runavík tann 28. og 29. oktober.
les meir
Badmintontúrur til Island februar 2018
02. Okt 2017
HBF ætlar aftur hetta kappingarárið at skipa fyri eini ferð til Reykjavik International Games (RIG), har møguleiki er fyri at luttaka í badmintonkappingini.Sí nærri kunning...


text:
Nýggj uppgerð vísir, at útlátið av vakstrarhúsgassi í Føroyum stórt sæð hevur verið tað sama seinastu fimm árini. Í 2016 var samlaða útlátið á leið 870 túsund tons av CO2 eindum, sum er á leið 2% hægri enn í 2015.
Mynd 1: Samlað útlát av vakstrarhúsgassi í Føroyum, 1990-2016. Eind: 1000 tons av CO2 eindum.
Myndin niðanfyri vísir, hvussu tey 870 túsund tonsini av CO2 eindum eru býtt millum útlátskeldurnar.
Mynd 2: Útlát av vakstrarhúsgassi frá nýtslu av brennievni í 2016 (prosent av útlátinum í CO2 eindum). Sirkulgeirarnir fyri brúkarabólkar, sum brúka brennievni, eru í litum. Sirkulgeirarnir fyri Landbúnað og Ídnaðarligar tilgongdir eru litleysir.
Litaðu geirarnir vísa keldur, sum brenna olju. Sum vanligt stavar umleið ein triðingur av útlátinum frá fiskiskipum, sum bunkra í Føroyum. Í 2016 var talið 35%. Føroysk og útlendsk fiskiskip bunkraðu á leið 95 túsund tons av olju. Í sirklinum ber til at avlesa, hvussu stóran part hinir útlátsbólkarnir høvdu av samlaða útlátinum. Myndin er rættiliga lík frá ári til árs. Størsti munurin millum 2015 og 2016 er, at fiskiskip útleiddu eini 12% minni meðan útlátið frá elframleiðslu vaks. Hetta kemur væl fram á myndini niðanfyri, sum vísir gongdina í útlátinum frá 1990 til 2016.
Mynd 3: Gongdin í útláti av vakstrarhúsgassi hjá brúkara¬bólkum, tíðarskeiðið 1990-2016. Útlát frá útlendskum fiskiskipum er ikki við fyri 1990-2000.
Størsti vøksturin í útlátinum í 2016 í mun til 2015 var hjá SEV, sum í 2016 brúkti eini 25% meira av olju til at framleiða streym. Hetta svarar til eini 7.000 tons meira av olju. Orsøkin var serliga turt veður og at vatnorkuverkini tí framleiddu minni. Annars brúkti SEV munandi minni av olju í 2014 og 2015.
Ein onnur útlátskelda, sum eisini vaks munandi frá 2015 til 2016 er hon sum verður rópt “Ídnaðarligar tilgongdir”. Ídnaðurin í Føroyum, ikki minst fiskiskipini eru seinnu árini farin at brúka nýtt slag av kølievni, HFC-gass, sum tíanverri er eitt sterkt vakstrarhúsgass. Hetta sæst aftur í útlátstølunum. Í 2016 stavaðu heili 6% av samlaða útlátinum frá HFC-gassum, sí sirkulmyndina omanfyri.
Samanumtikið kann sigast, at hóast fiskiskipini bunkraðu munandi minni av olju og SEV brúkti munandi meira, var samlaða oljunýtslan stórt sæð óbroytt frá 2015 til 2016. Hinvegin vaks útlátið av sterkum vakstrarhúsgassi so mikið, at samlaða útlátið vaks á leið 2 %.
Her finnur tú fleiri tøl og myndir, sum lýsa útlátið av vakstrarhúsgassi í Føroyum
Um tú vil hava meira at vita, ert tú vælkomin at seta teg í samband við Mariu Gunnleivsdóttir Hansen, telefon 342400 ella us@us.fo« Aftur
Um niðurberjing av skøru
14-05-2018
Vit søkja eftir starvsfólki til umh…
30-04-2018
Verja av fugli á Ramsar-oyggjum
13-04-2018
Umlegging av tinglýsingararkivinum
11-04-2018
Skjalasøvnini í Tinglýsingini og Ma…
09-04-2018
Hægstirættardómur um matrikulgjøld
05-04-2018
Dálkingarevni í spillivatni í fýra …
03-04-2018
Órudd og annað burturkast skal ikki…
02-04-2018
Runavíkar kommuna fingið umhvørvisg…
28-03-2018
Sundsverkið fingið nýggja umhvørvis…
28-03-2018


text:
Ein góðan bita – og síðani á ókeypis solo-konsert
mentan23-04-2018 - 22:12 - Jóanis Nielsen
VIÐAREIÐI: Mikudagin verður eitt serstakt høvi at samantvinna eina góða máltíð og eina spennandi solo-konsert við Signari í Homrum.
Tann altíð so væl upplagdi og væl dámdi Signar fer mikukvøldið – sum bæði er Flaggdagur og frídagur hjá mongum – at hava eina konsert í skúlanum á Viðareiði.
Vit kenna hann sum ein sangara, ið dugir sera væl at fanga áhoyraraskaran, annaðhvørt talan er um ungdóm ella tilkomin. Og mikukvøldið skipa viðingar tí fyri einum tiltaki, ið tey lýsa sum ein konsert fyri øll. Tað serstaka við konsertini er, at hon er ókeypis!
Konsertin við Signari byrjar klokkan 19, og var í slakar tveir tímar. Hann verður tó ikki einsamallur á palli, tí saman við honum kemur John Johansen, sum bæði syngur og spælir bass.
Samstundis við at konsertin verður fyriskipað, fara tey matglaðu starvsfólkini á Hotel Norð at seta saman eitt spennandi sjálvtøkuborð, sum eisini vendir sær til bæði børn og vaksin.
Ikki er neyðugt at tekna seg til ókeypis konsertina, men til sjálvtøkuborðið er neyðugt at boða frá. Ringjast kann til Bjarnhild í Buð, tlf. 253105, ella til Hotel Norð, tlf. 451244 og 217020 áðrenn klokkan 22 týsdag.
Vælkomin til góðan mat og eina super solo-konsert á Viðareiði Flaggdagin 2018!


text:
Ingi Samuelsen
14.02.2018 - 06:30
Tíðindi > Tíðindi > Kongalig
Henrik prinsur av Danmark doyði í gjárkvøldið. Prinsurin doyði stillisliga, sovandi í gjárkvøldið klokkan 23.18 danska tíð á Fredensborg slotti umgirdur av konu síni, Margretu, og synunum Frederik og Joachim, boðar kongshúsið frá.
Henrik var í gjár fluttur av Ríkissjúkrahúsinum til Fredensborg Slot fyri at vera har sína seinastu tíð. Slottið hevur í stóran mun verið ramman um samveruna hjá kongsfamiljuni, skrivar dr.dk.
Tá Kongshúsið kunngjørdi, at heilstustøðan hjá prinsinum var versnað, gjørdi Fríðrik krúnprinsur av, at støðga ferð sína í Suðurkorea og venda heim. Hann var í Suðurkorea í sambandi við vetrarolympisku leikirnar.
Um vikuskiftið hava drotningin, synir hennara, verdøtur og abbabørn vitjað Henrik prins á sjúkrahúsinum. Eisini hevur yngra systirin, Catherine de Monpezat, verið í Danmark fyri at vitja prinsin.
Drotningin, børn og øll barnabørnini náddu eisini at síggja Henrik prins á Fredensborg slotti í gjár.
Kongshúsið boðaði 28. januar frá, at Henrik prinsur varð innlagdur á sjúkrahús, eftir at hann í skundi var komin heim úr Egyptalandi, har hann hevði verið síðan byrjanina av árinum. 2. februar boðaði Kongshúsið frá, at prinsurin lá á lungnaskurðdeildini á Ríkissjúkrahúsinum, tí at ein knykil var staðfestur í vinstra lunga.
Knykilin vísti seg at vera góðkynjaður, men prinsurin gjørdist ongantíð frískur aftur.


text:
16.11.13
Blickfang
Í vikuskiftinum er møguleiki fyri at uppliva altjóða design keypsstevnuna Blickfang í Øksnehallen í Keypmannahavn. Hetta er aðru ferð Blickfang leggur leiðina framvið Keypmannahavn; seinast var tiltakið væl vitjað og fekk góð viðmæli.
Blickfang fevnir um móta, list, prýðislutir, innbúgv, bøkur og brúkslutir - og alt ber brá av at nýskapan og kreativiteti. Eg var so heppin at vinna tvey atgongumerki til Blickfang, so fríggjadag seinnapart tók eg mína betru helvt undir armin og fór í Øksnehallen.
Eg má viðurkenna, at tiltakið var øðrvísi enn eg hevði væntað. Tiltakið er ætlað almenninginum sum hevur áhuga fyri lutum sum hava eygnariv (blikfang á føroyskum!), og eg hevði ímyndað mær ein marknað har til ber at ganga frá bási til bás og finna alskyns lutir og pløgg, men fleiri av básunum løgdu dent á framleiðsluna og at fáa samband við fyritøkur ístaðin fyri almenningin. Men tað øvugta var heilt vist eisini at finna; nógvir básar við áhugaverdum, øðrvísi lutum, og eg fór ikki tómhent heim. Eg keypti ein húsa til telefonina og trý endurskin.
Húsin til telefonina er frá merkinum TRÄE. TRÄE fevnir um húsar til iPhone telefonir, og er tvær ungar kvinnur sum eru búsitandi í Keypmannahavn. Húsin sum eg keypti mær er úr valnøt, og eg eri ótrúliga glað fyri hann. Húsin situr væl á telefonini og sær flottur og fráskilin út. Til ber at keypa húsarnar her
Lutirnir omanfyri eru brjosjur sum eru endurskin! Eg eigi fleiri gul og hvít endurskin við karðalási og brúki tey dúgliga nú dagslýsið er avmarkað og kvøldini gerast longri. Hesi Oreflector endurskinini eru í meira neutralum og kámum litum, og kunnu setast føst á jakkan. Handan Oreflektor er litavska merkið March. Til ber at lesa meira um endurskinini her
Blickfang fevnir um móta, list, prýðislutir, innbúgv, bøkur og brúkslutir - og alt ber brá av at nýskapan og kreativiteti. Eg var so heppin at vinna tvey atgongumerki til Blickfang, so fríggjadag seinnapart tók eg mína betru helvt undir armin og fór í Øksnehallen.
Eg má viðurkenna, at tiltakið var øðrvísi enn eg hevði væntað. Tiltakið er ætlað almenninginum sum hevur áhuga fyri lutum sum hava eygnariv (blikfang á føroyskum!), og eg hevði ímyndað mær ein marknað har til ber at ganga frá bási til bás og finna alskyns lutir og pløgg, men fleiri av básunum løgdu dent á framleiðsluna og at fáa samband við fyritøkur ístaðin fyri almenningin. Men tað øvugta var heilt vist eisini at finna; nógvir básar við áhugaverdum, øðrvísi lutum, og eg fór ikki tómhent heim. Eg keypti ein húsa til telefonina og trý endurskin.
Húsin til telefonina er frá merkinum TRÄE. TRÄE fevnir um húsar til iPhone telefonir, og er tvær ungar kvinnur sum eru búsitandi í Keypmannahavn. Húsin sum eg keypti mær er úr valnøt, og eg eri ótrúliga glað fyri hann. Húsin situr væl á telefonini og sær flottur og fráskilin út. Til ber at keypa húsarnar her
Lutirnir omanfyri eru brjosjur sum eru endurskin! Eg eigi fleiri gul og hvít endurskin við karðalási og brúki tey dúgliga nú dagslýsið er avmarkað og kvøldini gerast longri. Hesi Oreflector endurskinini eru í meira neutralum og kámum litum, og kunnu setast føst á jakkan. Handan Oreflektor er litavska merkið March. Til ber at lesa meira um endurskinini her
Labels: Solveig
Subscribe to: Post Comments (Atom)


text:
Uppskot til samtyktar um Mentanargrunn landsins
Uppskot til samtyktar
Løgtingið heitir á landsstýrið um at fyrireika og leggja fyri tingið uppskot til løgtingslóg um at umskipa Mentanargrunn Landsins til eitt listaráð í samsvari við tilmælið hjá arbeiðsbólkinum, sum í 2008 varð settur at endurskoða Mentanargrunn landsins.
Viðmerkingar
Í dag eru fleiri smáar játtanir á fíggjarlógini til mentanarlig og listarlig endamál. Við hesum eru fleiri
vansar, men tann størsti er uttan iva, at tær mongu smáu játtanirnar, sum verða umsitnar av
Mentamálaráðnum, lata upp fyri – og leggja kanska enntá upp til – politiska detailstýring av einum øki,
har tað rætta er, at fakfólk gera tilmælini.
Um allar játtanirnar verða savnaðar í eina, sum umrøddi arbeiðsbólkur mælir til, fær Listaráðið tvær
ferðir so nógvan pening at arbeiða við, sum Mentanargrunnur Landsins hevur í dag. Hetta fer at geva
Listaráðnum møguleikar fyri at seta út í kortið á ein heilt annan hátt, enn Mentanargrunnurin hevur
kunnað – til gagns fyri bæði dygdina og mongdina í teirri listarligu framleiðsluni.
Á Løgtingi, tann 26. februar 2010
Sjúrður Skaale
løgtingsmaður


text:
Hevur tú virki í Føroyum og brúkar tú tónleik? So hevur tú allarhelst longu ta fragd at hitta Pernille Rostgård Olsen. Komandi fýra mánaðirnar verður Pernille í Føroyum, fyri at efterlíka einum vaksandi tørvi á vitan um tónleikanýtslu og upphavsrætt.
Fyrstu ferð Pernille skuldi til Føroyar, var tað vegna forfall. Men tá hon trein út úr flogfarinum á Vága Floghavn, var tað 'sum at koma heim'. ”Síðan 2013 havi eg havt ábyrgd fyri Føroyum – eitt øki, ið eg brenni fyri og arbeiði intensivt við. Føroyar eru farnar heilt í blóðið á mær, og eg havi hitt einum ótrúliga fyrikomandi, men eisini stoltum fólkaslagi, og havi kent meg sum heima, síðan eg vitjaði landið fyrstu ferð. Nú havi eg fingið fastan basa í Føroyum allan august mánaða út, og fegnist um at kunnu skapa tættari bond til bæði teir føroysku tónleikabrúkararnar og til tey, sum skapa tónleik, sum eg vónandi komi at hitta meðan eg eri her uppi” sigur Pernille Rostgård Olsen.
”Eg havi fingið fast pláss í Norðurlandahúsinum hvønn hósdag frá kl. 14:00-17:00, har øll, ið hava spurningar til tónleikanýtslu, konsertrapportering, tónleikaavtalur ella limaskap, eru vælkomin. Og um man hevur hug at gerast limur í Koda, er tað eisini nakað, ið eg fái hjálpt við”, heldur Pernille Rostgård Olsen framm.
”Eg gleði meg til at fara á allar stevnurnar, festivalarnir og útvaldar konsertir í summar, so eg fái gjørt mítt fyri at tryggja, at øll hava tær røttu avtalurnar. Og so gleði eg meg til at tosa við so nógv sum gjørligt, meðan eg eri her uppi. Tað er av stórum týdningi fyri meg, at tónleikabrúkararnir hava eina uppliving av, at teir fáa eina góða tænastu, og at teir kunnu kenna seg vísar í og vita, at tann tónleikaavtalan, teir hava, hóskar best til júst teirra tónleikanýtslu. Og eg vóni sjálvandi at koma so víða um sum gjørligt, áðrenn leiðin gongur aftur til Danmarkar', endar Pernille Rostgård Olsen.
Fylg við Pernille í Føroyum? Pernille dagførir javnan sína Facebook-síðu, Pernille og Færøerne, har tú kanst fylgja við upplivingunum hjá Pernille í Føroyum. Fylg við her.


text:
Sigmund vil vinna X Factor
Ein av luttakarunum í danska X Factor 2018 er Sigmund Trondheim, sum hevur føroysk foreldur. Hann er ein sangarunum í bólkinum UNG hjá Sanne Salomonsen.
Sigmund skal í sínari fyrstu framførslu syngja ”Love Runs Out” hjá amerikanska poppbólkinum OneRepublic, og hann ætlar at ganga í fótasporunum hjá Lindu Andrews, sum vann X Factor í 2009.
– Linda Andrews sang framúr væl og hevði uppiborið at vinna X Factor. Hon er vøkur og hevur sjálvsálit. Eg vóni, at eg verði tann næsti føroyingurin at vinna X Factor, so at eg kann fáa fólk í Føroyum at góðtaka, at tað er í lagi at vera klikkaður, løgin og samkyndur, sigur Sigmund Trondheim.
X Factor verður sent á DR1 fríggjakvøld kl. 19.00.
Kelda: ekstrabladet.dk | Mynd: dr.dk


text:
Uttandura vælvera
Heiti uttandura potturin er eitt upplagt høvi til at gera dagin enn betur.
Potturin stendur fjálgt og gott millum tí einu lonina og lítla fundarhølið, við útsýni yvir grønu fløtuna og grillsmátturnar.
Set teg í samband við okkum og bílegg tær tíð til heita pottin.
Potturin kann bíleggjast frá kl. 14.00 til 21.00 í vikuskiftinum og frá 14.00 til 20.00 gerandisdagar.
Leiga av heita pottinum uttan gisting
Um tit ikki gista á Hotel Skálavík, men ynskja at bíleggja heita pottin, so kann tað gerast sama dag tit ynskja at nýta pottin.
Fyri gistandi gestir:
kr. 250
Fyri ikki gistandi gestir:
kr. 399
Ring og bílegg á
34 59 00


text:
Fyri at fáa fleiri ung at ganga regluliga til tannlækna, fáa øll undir 23 ár... ...
Manglar tær tannlækna, ella ynskir tú at skifta tannlækna, so eru ráð fyri tí. Í... ...
Sum nakað nýtt í Føroyum bjóðar PETRI Tannklinikk fulltíðar lesandi 15% í... ...
Tey flestu kenna til tannlæknaótta, ella ótta fyri viðgerð á tannlæknastovu. Vit... ...
Hevur tú tannapínu, brotið eina tonn, mist eina fylling ella komin illa fyri á annan... ...
Ein brotin framton er ikki heimsins undirgangur. Bæði mistar og brotnar tenn kunnu bjargast. Hevur t
Hevur tú trupulleikar við skeivum tonnum, er stórur møguleiki fyri at vit kunnu hjálpa tær. Tær fles
Tað er ongantíð ov seint at fáa smílið aftur. Vit gera dygdargóðar og lívlíkar tannprotesur (handils


text:
Tvífaldað ávísing
Fylgjandi dáta er "fangað" (cached), og var seinast dagført 19. mai 2018 kl. 10:24. Í mesta lagi 5,000 úrslit eru tøk í cache.
Henda síða gevur yvirlit yvir síður, sum vísa víðari til aðrar víðaristillaðar síður.
Hvør linja inniheldur leinkjur til ta fyrstu og næstu víðaristillingina, eins væl og málið fyri tað næstu víðaristillingina, sum vanliga er tann "veruliga" endamáls síðan, sum tann fyrsta víðaristillingin átti at peika móti.
Útkrossaðir postar eru loystir.
Tað eru ongi úrslit fyri hesa rapportina.


text:
Ikki tí, fyri egna rokning og í egnari stovu, havi eg ofta skemtað mær við, hvussu orðalagið hjá føroyska Ritzaukorrespondentinum er, tá mál hiðani verða borin fram í donskum miðlum. Serliga stuttligur er komprimeraði tekstvarpsformurin, tá Ritzau fortelur um ríkisrættarlig mál, ið hava við bæði Føroyar og Grønland at gera. Tá er orðavalið konsekvent soleiðis at føroyingarnir eru óforskammaðir og ótakknemmiligir, meðan Grønland er ringa samvitskan hjá dønum. Millum lummabókina og meg, er hetta mín egna privata langtíðarlummafilosofi, tá um danskan tíðindaflutning úr Føroyum ræður.
Tíanverri er tað soleiðis at flestu føroyingar ganga sjúkliga høgt uppí, hvat danir siga um okkum. Sjálvt tankar okkara um okkum sjálvi hava danir kolonialiserað.
Onkuntíð eri eg í Ebenezer, onkuntíð lurti eg eftir Elton John og onkuntíð eri eg á Eiði. Tí var tað við serligum áhuga at eg 7. juni læs stórskemtið á forsíðuni hjá Dimmu, sum søkir nýggjan himmalskan bústað.
Dimmugreinin segði frá um kórsangaran Imma Dam, sum keypti spøkilsishúsini hjá Karl í Bóndastovu á Eiði, og ikki vil lurta eftir samkyndum samljóði. Tað skal hann hava sagt í Ebenezer.
Hóast søgan er av teim bestu hjá Dimmu higartil í ár, er undirtøkan fyri páhaldinum hjá Imma ivasom.
Dimma sigur sjálv: “Heldur ikki leiðslan í Ebenezer tekur undir við støðuni, sum var borin fram á møtinum í gjár. Leiðslan harmast um, at hetta kom fram og tekur ikki undir við sjónarmiðnum.”
Sjálvboðin leggur leiðslan í Ebenezer boðini út á egna heimasíðu. Ebenezer tekur ikki avstand frá hvørki Elton John ella nøkrum øðrum. Alt, eisini tónleikur, kann tæna Gudi og evangeliska boðskapinum. So skuldi tað verið avgreitt.
Men so er tað danska sambandið. Danski korrespondenturin hjá Ritzau í Føroyum fær boðini at ljóða soleiðis: “I den baptistiske Ebenezer-kirke raser man over superstjernen, der er bøsse og forkæmper for homoseksuelles rettigheder.”
Sum føroyskt talandi lærari í donskum eri eg paff. So púra paff. Er hitt óupplýsta einaveldið sett í verk eftir vánaligu Pisakanningarnar? Duga vit hvørki at lurta, lesa ella skriva?
Her er øll greinin frá Ritzau:
Elton John er midtpunkt i færøsk homohad
Den 29. juni giver popsangeren Elton John koncert i den færøske hovedstad Torshavn. Men forud for en af de største koncerter i Færøernes historie er debatten om homoseksuelle atter i kog i det lille øsamfund
For nok ser mange færinger frem til koncerten med Elton John, men i den baptistiske Ebenezer-kirke raser man over superstjernen, der er bøsse og forkæmper for homoseksuelles rettigheder.
Formanden for den stærkt troende kirke fraråder færingerne at tage til koncerten og udtaler sig i skarpe homofobiske vendinger om den britiske stjerne, skriver B.T.
- Satan var kapelmester i himlen, så det, at Elton John er så fremragende til at synge og spille musik, er ikke så underligt. Jeg mener ikke, at vi burde gå til koncerten i Torshavn, siger Imme Dam.
Et ømtåleligt emne
Homoseksualitet er et ømtåleligt emne på Færøerne. Mange homoseksuelle føler sig forfulgt i Rigsfællesskabet, og sidste år faldt et forslag om at gøre det til en skærpende omstændighed, hvis en homoseksuel udsættes for en forbrydelse alene på baggrund af sin seksualitet.
Arrangøren bag koncerten, Bogi Andreasen, nægter dog at lytte til den rabiate kristne leder, og han glæder sig til at se Elton John spille for 6500 mennesker til en af færøernes største kulturbegivenheder nogensinde.
- Vi er helt klar, siger han til B.T.
Ritzau


text:
Kalsoy
Kalsoy er hin eystasta oyggin í Norðoyggjunum. Hon er long og mjá, og hóast hon er lítil í vavi, so eru ikki minni enn fimm tunlar í oynni. Henda samanseting hevur við árunum givið henni heldur skemtiliga navnið “blokkfloytan”.
Á Kalsoy eru fýra bygdir – norðanífrá: Trøllanes, Mikladalur, Húsar og Syðradalur, og fólkatalið á oynni liggur um 100 fólk.
Ferðasambandið til Kalsoynna er gott. Bilferjan Sam siglir millum Klaksvík og Syðradal fleiri ferðir um dagin, og til ávísar túrar er busssamband millum bygdirnar.
Syðradalur
Syðradalur er fyrsta bygdin, tú kemur til, tá ið tú leggur at landi í Kalsoy. Hóast Syðradalur er tann av teimum fýra bygdunum á oynni, sum lættast slepst til, so er hon kortini tann bygdin á Kalsoynni, ið hevur minsta fólkatalið.
Hinvegin er Syðradalur ein vælumtókt frítíðarbygd, og tað væl skiljandi, tá ið stórsligna vakurleikin í og rundan um bygdina verður havdur í huga.
Húsar
Á Húsum kanst tú njóta ein dygdargóðan føroyskan bita. Kokkurin kann enntá gera tær ein matpakka, sum tú kanst taka við tær og njóta júst, har tú vilt.
Mikladalur
Mikladalur er víða gitin fyri sagnirnar, ið eru knýttar at bygdini – serliga Páll Fangi og Kópakonan. Ein av mætastu gripunum í Mikladali er standmyndin av Kópakonuni, sum í brimi og logn stendur á Stórakneysa. Hans Pauli Olsen hevur gjørt standmyndina.
Trøllanes
Frá Trøllanesi kanst tú ganga til vitan úti á Kallinum. Haðan kanst tú síggja norðastu Føroyar og hyggja út í havsbrúnna.
Á Trøllanesi kanst tú vitja Mikkjalssmiðju og síggja Mikkjal arbeiða og røkja elligamla handverkið í smiðjuni, sum nú er eitt “economusée”. Mikkjalssmiðja er í minsta lagi 200 ár – kanska 300 ár, so smiðjusiðvenjan hevur djúpar røtur í bygdini.
Nakrir av bestu smiðunum í Føroyum upp ígjøgnum tíðina eru ættaðir av Trøllanesi og Mikladali, haðan fleiri mæt listafólk eisini eru ættað.


text:
Gudloysi
Gudloysi ella ateisma merkir uttan gud. Orðið "ateisma" stavar úr grikskum (a-theos) og merkir bókstaviliga "uttan gud" og føroyska týðingin "gudloysi" merkir tað sama. Fólk, sum eru gudloysingar, trúgva ikki upp á nakran gud ella gudar. Munur er á gudloysi og skeptisismu ella at vera tortrúgvin. Nógvir gudloysingar eru eisini skeptikarar, men ikki allir, og tað er gjørligt at ikki trúgva upp á ein gud el. gudar, meðan ein samstundis trýr uppá gand og ymiskt annað. Tað einasta, sum allir gudloysingar hava til felags, er, at teir ikki trúgva upp á nakran gud. Hetta ger tað trupult at samla allar gudloysingar í sama bás. Ósemja finst millum gudloysingar um, hvat besta heitið er at ganga undir, júst hvat teir so trúgva og hvørt gudloysi er eitt ov avgjørt heiti. Í Føroyum er ein felagsskapur til fyri gudloysingar, sum eitur "Gudloysi"[1]. Hetta felag varð stovnað í august 2008 og hevur síðani ment seg til ein lívligan luttakara í samfelagsligum kjaki, tá talan er um ta ávirkan, sum átrúnaður hevur á føroyska gerandisdagin.
Í 13 londum fáa gudloysingar deyðarevsing, um teir verða avdúkaðir. Hetta kemur fram í einari kanning, sum altjóða felagsskapurin IHEU (International Humanist and Ethical Union) hevur gjørt í sambandi við altjóða mannarættindadagin í 2013. Kanningin vísir, at umframt hesi 13 londini (Afganistan, Iran, Maleisia, Maldivoyggjar, Móritania, Nigeria, Pakistan, Katar, Saudiarábia, Somalia, Sudan, Jemen og U.A.E.) sum øll eru muslimsk, eru eisini lond í Vesturheiminum, ið fremja mismun móti teimum, sum ikki trúgva upp á nakran gud ella gudar. Løgfrøðingar og serfrøðingar í mannarættindum hava í sambandi við kanningina hugt eftir lógarverkum, rættarfrásagnum og søgum í fjølmiðlum [2].


text:
Úr Glyvra Bio í Løkshøll
- gjørdi John Lennon nakran mun?
Leygarkvøldið 23. oktober kl. 19:30 verður eitt tónleikabrak í Løkshøll í Runavík. Konsertin verður ein tíðarferð í ljómleiki úr Glyvra Bio í Løkshøll. Glyvra Bio, sum enn hýkur uppi, var í sínari tíð ein av megindeplunum hjá nýggja tónleikinum, ið dagaði undan fyri hálvt hundrað árum síðani, og í mong ár var hon eitt slag av Mekka hjá føroyska popp- og rocktónleikinum, har allir teir bestu bólkarnir í tí sjangruni hava roynt síni kynstur. Uppvakstrarstað hjá túsundum av ungdómum. Fyri kortum varð avloysarin, ein tann frægasti konsertskálin í landinum, smíðaður í Runavík, – Løkshøll.
Nú, 70 ár eftir at John Lennon varð borin í heim, 40 ár eftir at The Beatles góvust og 30 ár eftir skotríðurnar í New York, er stundin komin til at taka saman um hesa hálvu øldina í nýggja stásiliga konserthúsinum í Runavík.
Tað er ikki rusk sum mannar ljóðførini, sveiggjar plektarunum og syftir trummustokkunum í Runavík í góðar tveir tímar leygarkvøldið hin 23. oktober. Tað er hinvegin kremið av føroyskum tónleikarum og bólkum, sum veruliga fara at hita upp til stóru mentanarvikuna í býnum í viku 44, táið kenda altjóða ráðstevnan FaroeExpo eisini fer av lunni.
Skráin:
• Sámal Ravnsfjall, alkendur trubadourur úr Miðvági, syngur og spælir á guitara og munnhørpu.
• Niclas Johannesen, kendur glyvramaður og kona hansara Lena Anderssen syngja og spæla.
• Páll Jacobsen, á Sýnuni, fer í 10 minuttir at hugleiða um skamtalopið hesi árini við støði í turbolentu tíðini í Glyvra Bio.
• Kári Sverrisson, staðbundin kosmopolittur, fer við sínum ljómliði at spæla nakrar av sangunum hjá The Beatles og John Lennon frá seinru hálvu av 60-árunum og frá sjeytiárunum.
• Thunderbirds úr Vestmanna, gitnir sangarar og ljóðførisnillingar, sum tíðum spældu í Glyvra Bio í sekstiárunum, ein tann kendasti bólkurin í landinum nakrantíð, enda konsertina.
Atgongumerkini kunnu keypast á kunningarstovunum í Saltangará, Fuglafirði, Klaksvík, Tórshavn og á heimasíðuni hjá www.nlh.fo. Kostnaðurin er 200 krónur pr. stk.
Vit møtast til Brakið í Løkshøll hin 23. oktober 2010, - kl. 19:30 stundisliga.
Mentanarhúsfelagið


text:
Felags foreldrafundur fyri Hoyvíkar øki verður á skúlanum við Løgmannabreyt
Mikukvøldi 06. apríl kl.19-21 verður
skipað fyri felags foreldrafundi á skúlanum við Løgmannabreyt við danska sálarfrøðinginum Jens Andersen sum heldur
ein fyrilestur fyri foreldrum og starvsfólkum í øki "Hoyvík við
meira" um týdningin, ið foreldur hava á barnsins menning, felagsskap
og trivnað.
- Fyrilesturin snýr seg
serstakliga um týdning miðlanna í gerandisdegnum og teir møguleikar og
trupulleikar, ið foreldur møta, tá ið barnið nýtir miðlarnar.
Jens Andersen
er ein væl dámdur og undirhaldandi fyrilestrarhaldari, sum nýtir
skemt og ávís dømi fyri at geva
íblástur og nýggja vitan innan barnauppaling
og familjulív.
Felags foreldrafundurin er fyri tólv stovnar, og verður hildin á Skúlanum við Løgmannabreyt.
Vit gleða okkum at síggja tykkum :)
Møtið fjølment :)


text:
Sverri Egholm
08.02.2018 - 21:41
Ítróttur > Ítróttur > Hondbóltur
Tað kundi farið báðar vegir, men tað var Kyndil, sum fór avstað við øllum til síðst í spennandi hálvfinalu á Hálsi í kvøld.
Ferðin var høg millum Kyndil og VÍF í kvøld, og eingin ivi var um, at bæði liðini vilja í stóru finaluna um eina góða viku.
Tað var tó VÍF, sum fekk betru byrjanina, og tá smaír 20 minuttir vóru leiktir vóru vestmenningar á odda 10-7. Spakuliga ótu kyndlamenn seg inn á leiðsluna hjá vestmenningum og í hálvleikunum var støðan 15-14 til útiliðið.
Í seinna hálvleiki gekk meira javnt fyri seg og dysturin bleiv ikki avgjørdur fyrr enn í síðstu minuttunum.
Tá tríggir minuttir vóru eftir var javnt 25-25, og tá Andrias Eriksen hjá VÍF varð vístur út skrædnaði hjá vestmenningum.
Kyndil vann dystin 28-25, og hevur sostatt fyrimun tá liðini hittast aftur sunnudagin.
Kyndil - VÍF (28-25)


text:
Szczecin
Szczecin (søguligt navn: Stettin) er ein havnabýur í Póllandi. Býurin hevur fyrr hoyrt til Týskland og Svøríki. Býurin liggur í útnyrðingshorninum á Póllandi, á markinum til Týskland og mitt í søguliga økinum Pommern. Fólkatalið er umleið 408.113 (2014). Í desember 2011 varð EM svimjistevna á stuttbana hildin í Szczecin, har m.a. føroyski Pál Joensen luttók.
Slóðir úteftir[rætta | rætta wikitekst]
- Szczecin online (pólskt, týskt og enskt)
- Infoludek (pólskt, týskt og enskt)
- Stettin alfrøði
- Polen-Stettin.dk


text:
Ari av Rana
06.02.2018 - 17:23
Ítróttur > Ítróttur > Fótbóltur
Tríggir dystir verða spældir í ensku FA Cup steypakappingini í kvøld. Teir tríggir dystirnir eru umdystir, eftir at liðini spældir javnleikir seinast tey møttust.
Í Birmingham tekur Birmingham ímóti Premier League felagnum Huddersfield Town. Fyrri dysturin millum liðini endaði við 1-1 javnleiki á leikvøllinum hjá Huddersfield.
Huddersfield liggur næst aftast í bestu ensku deildini, og hevur tapt teir seinastu fimm dystirnar í bestu ensku deildini. Birmingham stendur seg heldur ikki væl í ár, og liggja á 19. plássi í næst bestu ensku deildini.
Í Wales tekur Swansea ímóti Notts County. Eisini her endaði fyrri dysturin við 1-1 javnleiki. Tað verður ein torførur dystur hjá Notts County, sum møtir einum Swansea liðið, sum hevur tikið annað skinn um bak. Eftir at hava staðið seg illa meginpartin av árinum, er tað nú fimm dystir síðani at Swansea seinast tapti. Síðani tá hava teir eitt nú vunnið á Liverpool og Arsenal.
Notts County spælir í fjórðu bestu ensku deildini, og hóast teir berjast um at flyta upp, má hetta metast at verða ein sera torfør uppgáva.
Síðsti dysturin í kvøld er ímillum Rochdale og Millwall. Rochdale spælir í triðju bestu deildini, har teir í løtuni liggja til at flyta niður. Teir taka ímóti Millwall, sum liggur trygt mitt á stigatalvuni í næst bestu deildini. Fyrri dysturin millum liðini endaði við 2-2 javnleiki, eftir at Millwall javnaði í síðstu minuttunum.
Dystirnir í kvøld:
Birmingham – Huddersfield (kl. 19:45)
Rochdale – Millwall (kl. 19:45)
Swansea – Notts County (kl. 20:05)


text:
Jens Hákun Leo
21.04.2017 - 09:05
Tíðindi > Samfelag & Politikkur > Annað
Búi Tyril førdi fram í lesarabrævi í gjár, sum er eitt aftursvar til atfinningina hjá Sjúrða Skaale í sambandi við tann dulnevnda faldaran fyri páskir, at...
- Sjúrður Skaale leggur í sínum skrivi meg undir at hava staðið aftan fyri aðrar dulnevndar faldarar ella skriv sum eru komin út í sambandi við býráðsval o.a., har hann og onnur navngivin hava verið fyri álopum.
Hesum vildi Búi ikki finna seg í:
- Eg vil staðiliga vísa aftur at eg havi havt nakað yvirhøvur at gera við tílík skriv og faldarar, hvørki tekniskt, innihaldsliga ella á annan hátt. Tí vil eg eisini krevja at Sjúrður Skaale kemur við almennari umbering hesum viðvíkjandi.
Men Sjúrður Skaale vísir nú í nýggjum lesarabrævi aftur, at hann skal hava lagt Búa Tyril undir at hava staðið aftan fyri aðrar dulnevndar faldarar ella skriv, sum eru komin út í sambandi við býráðsval o.a., har hann og onnur navngivin hava verið fyri álopum.
- Sum grundgeving sigur hann, at eg havi lagt hann undir at hava staðið fyri øðrum slíkum svansi fyrr. Tað passar ikki. Eg nevndi nøkur líknandi átøk, men segði ikki Búa hava staðið fyri teimum.
Men hvør sigur nú satt av teimum báðum? Er kravið hjá Búa, um at Sjúrður skal siga orsaka, rímiligt?
Her er tað, sum Sjúrður Skaale upprunaliga segði hesum evni viðvíkjandi í lesarabrævinum ”Ræðuskíturin steinar aftur”:
1) ”Beint fyri býráðsvalið fingu allir havnaborgarar borið eitt blað, sum var eitt langt álop á Heðin Mortensen.
Eingin visti hvør hevði gjørt tað - hóast politiski observansurin ikki var at fara skeivur av. Hann var tann sami sum hjá teimum, ið nøkur ár frammanundan høvdu sent út eitt yvirlit yvir, hvussu kristiligir - ella ókristiligir - føroyski flokkarnir vóru.
Og í morgun hendi tað aftur.
Úr sínum skýmaskoti steinaði onkur eftir ávísum flokkum, ávísum persónum og KVF.”
Búi Tyril verður á fyrsta sinni nevndur í lesarabrævinum hjá Sjúrða Skaale seks reglubrot seinri:
2) ”Búi Tyril
Seinast hesir persónar vóru upp á spæl, fingu vit at vita, at Estra hevði prentað ta dulnevndu lortaspannina, sum Posta síðani bar út, og soleiðis stoytti í høvdið á Heðini Mortensen.
Men Estra vildi ikki siga hvør hevði bílagt uppgávuna - og tað vildi Posta heldur ikki. Tað hevði við sær nógvar atfinningar móti almenna partafelagnum - og nú er politikkurin tíbetur broyttur.
Eg ringdi nevniliga til Posta í morgun og fekk at vita, at felagið "Bravogolf" hevði bílagt útberingina.
Felagið hevur eina teldupostadressa: "sixidron@nordixis.com". Og telefonnummarið er 449627. Tá tú ringir til tað, svarar ein ensk rødd. Men tá tú biðjur um at tosa við stjóran, fært tú ein føroying í hornið - Búa Tyril.”
Longur niðri í tekstinum skrivar Sjúrður sumt, sum av summum (ella nógvum?) kann útleggjast, sum at hann leggur Búa Tyril undir at hava skrivað faldaran sjálvur – men merkir tað, at Sjúrður Skaale við hesum veruliga leggur Búa Tyril undir at hava skrivað hendan faldaran eins væl og aðrar faldarar (millum annað tann um Heðin Mortensen undan kommunuvalinum í november í fjør) sjálvur?:
3) ”Hann segði seg ikki hava skrivað faldaran sjálvur. Hann hevði bara greitt hann til prentingar, og sent hann til útbering hjá Posta, segði hann...
...Eg greiddi honum so frá, at tann, sum hevur skrivað faldaran (um tað altso ikki er Búi sjálvur), ikki hevur mansmót til at standa við síni orð. Tað er orsøkin til, at hann hann hevur nýtt Búa sum millummann...
...Eg veit ikki um eg trúgvi Búa tá hann sigur, at hann ikki hevur skrivað faldaran sjálvur. Men tað er líka mikið...
...Siga vit, at hann ikki hevur skrivað faldaran, er fortreytin fyri øllum svínarínum kortini Búi Tyril. Tað er hann sum forvinnur pengar uppá dirvisloysi hjá øðrum. Ábyrgdin er hansara. 100%. Og hvussu er inntil hann sigur, hvør hevur rindað honum fyri uppgávuna.”


text:
Oda Strøm
16.05.2018 - 09:32
Tíðindi > Lóg & Landaskil > Ferðsla
Árligi skulkidagurin hjá studentunum hevur verið í morgun, og sum vant tarnaðu ungu fólkini ferðsluna á Hvítanesvegnum við Studentaskúlan í Hoydølum.
Vaktleiðarin á løgreglustøðini, Havgrím Hansen, segði við útvarpið í morgun, at bíðirøðin var heilt aftur til rundkoyringina við Vegin langa, men tað er ikki so óvanligt. Vanligir dagar kemur bíðirøðin niðan móti Mannbrekku, so bíðirøðin var bert eitt sindur longri enn vanligt.
- Nógvir bilar eru, men hatta skal helst eisini vera ein "festlig begivinheit", og tað halda vit eisini, at tað skal vera pláss til. Men ferðslan skal ikki tarnast sambært reglunum, so tað tryggja vit.
Vaktleiðarin segði við útvarpið, at næmingarnar eru í góðum hýri og hava kanska fingið okkurt innanborða, og tey, sum vanliga arbeiða í Havnini, vita, at hesin dagurin kemur einaferð um árið.
- Eg hugsi, at tey, sum hava arbeitt í Havnini í fleiri ár, vita, at hesin dagurin kemur einaferð um árið, og mann má bara royna at taka tað við einum smíli. Høvuðsendamálið hjá næmingunum er kanska ikki at tarna ferðsluni, men at vísa, at tey eru til staðar og býta karamellir út - tað kann mann gera, uttan tað verður ólógligt.
Sí eisini: Myndir: Ruðuleikin í Hoydølum


text:
Summarkvøld í NAH: Landsdystur, Pub-Quiz og hugni
Fríggjakvøldið, tann 9. juni, letur Føroyingafelagið á Fyn dyrnar upp til eitt undirhaldandi hugnakvøld, áðrenn summarsteðgin. Har møguleikin er, at koma burtur frá próvtøkulesnaðin, ella tí dagliga stríðnum.
Skipa verður fyri tí vælumtóktu Pub-Quizzin, HM-undankappingardysturin, ímillum Føroyar og Sveis, verður vístur á stórskíggja, umframt at møguleiki verður fyri, at spæla ymisk spøl og hugna sær saman á terassuni.
Kl. 19.30 byrjar Pub-Quiz, dysturin verður bríkslaður ígongd kl. 20.45, og til tey, ið ikki tíma hyggja eftir fótbólti, er møguleiki fyri at spæla kort, beer-pong o.l.
Umframt tann vanliga vinningin í hvørjum umfarið, verður eisini onkur eyka vinningur latina á Pub-Quizzini. Haraftur bjóðar barrin okkurt fyri hvørt málið, ið Føroyar skora.
Tann altíð bíliga barrin verður sum vant opin, har møguleiki er at keypa øl, sider, sodavatn, popkorn og annað gott.
Tað er ikki loyvt at hava egnar drykkjuvørur við til tiltakið.
Umframt Mobile-Pay, verður eisini tikið ímóti gjaldskortum.
Øll eru hjartaliga vælkomin, føroyingar og føroyavinir.
So takið tey nærmastu í hondina og kom upp á 2. hædd í Norðuratlantshúsinum í Odense, tann 9. juni, og roynið tykkum í almennari vitan, heppa á Føroyar, ella bara at hugna tykkum.
Møguleiki verður eisini fyri, at spurningarnir verða lisnir upp á donskum, so at skilja føroyskt er ikki eitt krav.


text:
Snorri Brend
19.06.2014 - 19:01
Tíðindi > Vinna & Tøkni > Fiskivinna
Í einar tvær vikur hevur fiskaarbeiði verið aftur á flakavirkinum í Vestmanna.
Virkið hevur keypt nakað av toski frá frystitrolaranum, Sjagakletti, og sum allur verður skorin til flak.
- Talan er um eina roynd. Tíðin fer at vísa, um virkið fer at keypa meira fisk til virkingar, sigur virkisleiðarin, Eyðun Olsen í samrøðu við Kringvarpið.Í Vestmanna er eitt lítið uppsjóvarvirki, og tað hoyrir saman við flakavirkinum.
Síðani virksemið byrjaði fyri trimum árum síðani, hevur tað virkið tikið ímóti bæði makreli og sild, og tað er eisini ætlanin at gera í ár.
Eitt felag keypti flakavirkið í Vestmanna frá Faroe Origin fyri trimum árum síðani, eftir at Faroe Origin yvirtøk ognirnar hjá Faroe Seafood. Ætlanin hevur alla tíðina verið at arbeiði aftur skuldi vera á virkinum í Vestmanna.
Sjagaklettur var á Flemish Cap í vetur. Nakað av fiskinum varð umskipaður í Ný Foundlandi og sendur til Føroya í bingjum, meðan skipið hevði frysta fiskin frá seinasta túrinum við til Føroya.
Arbeitt hevur verið í tvær vikur, og um 25 fólk eru til arbeiðis, skrivar Kringvarpið.


text:
Orð og lag: C. Austin Miles
Týtt: Hanus M. Hansen
Upprunaheiti: Look for me
1. Djúpt í hjarta tínum víst ein longsil býr
um at náa Himmalin,
fyri har at síggja øll tey frelstu, sum
undan okkum fóru inn.
Niðurlag: Spyr tá eftir mær, eg verði har,
verði har, verði har.
Spyr tá eftir mær, eg verði har
av Guds náði bert.
2. Tá við vinum tú ígjøgnum staðin fert,
dýrar skattir síggja fært,
og tú skoðar landið, tað sum her á fold
mangan tyktist tær so fjart.
3. Tá tú hoyrir songin frá teim frelstu, sum
runt um Lambsins trónu stá,
og tú hoyrir tónarnar teir vøkru, tá
tey tær gyltu hørpur slá.
4. Tá tú fyri Jesusi har boyggir knæ,
hann, sum Kongur konga er,
tá í undran tú hans andlit skoðar har,
sum sítt blóð læt flóta her.


text:
Orð og lag: Arnold Börud
Týtt: Kajfinn Hammer
Guð gav í heimin Sítt Ljós,
gav tað til tín og til mín!
Ljósið var Himmalsins svar
til hvønn ein longsul eg bar.
Frelsu og frið til hvørt heim
einglarnir sungu við gleim,
sungu um Betlehems fjós:
Jesus er Heimsins Ljós!
:,:Eitt Ljós hjá bæði tær og mær.:,:
Lat Jesus verða títt Ljós,
lýsa í myrkri tær kós;
Hann gevur hvílu og frið,
um tú til Hann vendir við!
Einglanna orð galda enn,
tí syngja glað vit tey enn,
tey kunnu tendra eitt ljós,
sum finnur veg til hvørt fjós!
:,:Eitt ljós hjá bæði tær og mær.:,:
Einglanna orð galda enn,
tí syngja glað vit tey enn
inn í hvørt slott, hvørt eitt fjós:
Jesus er Heimsins Ljós!
:,:Eitt ljós hjá bæði tær og mær.:,:


text:
Volvo Kring Føroyar 2015 - enn ein sigur til Torkil Veyhe
Enn ein sigur til Torkil Veyhe, og enn ein dagur í fagrasta veðri.
Aftur í gjár vísti Føroyar seg frá sínari bestu síðu, tá "Kongaetapan" skuldi súkklast.
Leiðin gekk úr Klaksvík, um Eiðisskarð, suður gjøgnum Sundalagið, til Vestmanna, og so allan vegin niðan á Sornfelli. Ein teinur á 125 kilometrar og 2500 hæddarmetrar.
Súkklarar fylgdust til Funning, men so bleiv ferð sett á, og menn duttu av sum perlur á snóri, og tá leiðin gekk suður gjøgnum Sundalagið vóru tað Torkil Veyhe, Guðmundur Joensen, Bjarke Vodde Nielsen, Dávur Magnussen og Gunnar Dahl-Olsen sum gjørdu alt fyri at økja um munin aftur til restina av høvuðsfeltinum. Hesir fylgdust til Kvívíkar, men nú økti Torkil aftur um ferðina, og løtu seinni vóru tað bara Torkil og Guðmundur, ið koyrdu saman undan, meðan hinir jagstraðu ein og ein.
Tá seinasti partur av 2. etapu skuldi koyrast - niðan á Sornfelli - økti Torkil aftur um ferðina og hann vann soleiðis ein sannførandi sigur, og vann við smáum 6 minuttum á Guðmundur Joensen, ið sostatt gjørist nummar tvey. Nummar trý gjørdist Gunnar Dahl-Olsen.
Unglingar, kvinnur og motionistar koyrdu eisini ein rættiliga langan og harðan tein, men meðan opin bólkur koyrdi 125 km, so koyrdu hesi 93 km. Ístaðin fyri at koyra til Vestmanna, vendi hesi niðan á Oyggjarvegin við Effostøðina í Kollafjarðadali, og súkklaðu so allan langa vegin niðan á Sornfelli.
Sæmundur Guðmundsson vann annan dagin á rað, og tað gjørdi Sverri Mohr Edvinsson eisini. Báðir vunnu sannførandi og tað gjørdi Kristín Edda Sveinsdóttir, sum eisini vann annan dagin á rað.
Eftir 1. etapu var tað Sigmundur Olsson sum vann sær heiðurin at súkkla við svørtu fjallatroyggjuni í 2. etapu. Tá 3. etapa skal koyrast, verður tað Dávur Magnussen sum koyrur í fjallatroyggjuni.
3. etapa veður koyrd á Sandoynni, og tá verður einkultstartur á skránni. Øll koyra sama tein og somu longd. Teinurin er 18 km.
Úrslit, 2. etapa, opin bólkur:
1. Torkil Veyhe, 4 tímar 10 min 29 sekund
2. Guðmundur Joensen, 4:16:44
3. Gunnar Dahl-Olsen, 4:27:05
Úrslit, 2. etapa, unglingar:
1. Sæmundur Guðmundsson, 3 tímar 18 minuttir 48 sekund
2. Sólon Nói Sindrason, 3:38:35
3. Kristinn Jónsson, 3:55:45
Úrslit, 2. etapa, motionistar:
1. Sverri Mohr Edvisson, 3 tímar 40 minuttir 21 sekund
2. Jan Hjaltalin, 3:55:20
3. Óli Arge, 4:04:36
Úrslit, 2. etapa, kvinnur:
1. Kristín Edda Sveinsdóttir, 4 tímar 27 minuttir 20 sekund
Øll úrslit verða at síggja á www.tsf.fo skjótast tilber.


text:
Bú- og Heimatænastan í Suðuroy umsitur eldrarøkt og heimatænasturnar.
Eftir at eldraøki frá 1. januar 2015 við lóg er lagt út til kommunurnar at umsita og reka, hava kommunurnar í Suðuroy– stovnað samstarvið Bú- og Heimatænastan í Suðuroy, ið vegna kommunurnar nú umsitur alla eldrarøkt og heimatænstu í Suðuroy.
Tænasturnar hjá Bú- og Heimatænastan í Suðuroy fevna um:
- Umlætting og bústað á røktarheimi/sambýli
- Heimahjálp
- Heimasjúkrarøkt
- Venjingar / ergo- og fysioterapi
- Matútbering
- Fyribyrgjandi heimavitjan til 75 ár og eldri.
Arbeitt verður við framhaldandi menning av tænastum.


text:
Aðalfundur og møguligur eykaaðalfundur hjá Mentanarhúsfelagnum verður í bókasavninum við Løkin leygardagin 26. apríl kl. 16.00.
Viðtøkurnar hjá Mentanarhúsfelagnum siga at:
§ 1.
Mentanarhúsfelagið í Runavíkar kommunu er ein felagsskapur, ið er stovnaður við tí endamáli at virka fyri at Løkshøll kann gerast ein livandi og verdugur karmur um mentanarligt fyritakssemi til gaman og álvara hjá ungum og gomlum.
Hevur tú hug at fyriskipa mentanarlig tiltøk í kommununi? So er møguleiki fyri hesum nú.
Fundarskipan til aðalfundin:
1. Ársfrágreiðing um virkið hjá felagnum í farna ári
2. Kassameistarin leggur fram grannskoðaðan roknskap
3. Innkomin mál
4. Val av starvsnevnd
5. Val av 2 tiltakslimum í starvsnevndina
6. Val av grannskoðara
7. Ymiskt
Fimm fólk manna nevndina og fýra ynskja ikki afturval. Um tað ikki eydnast at manna eina nýggja nevnd, verður eykaaðalfundur beint aftaná aðalfundin, har eittans mál er, sum er avtøkan av Mentanarhúsfelagnum.
Mál, ið ynskjast viðgjørd á aðalfundi ella á eykaaðalfundi, skulu verða formanninum skrivliga í hendi seinast 8 dagar áðrenn aðalfundin.


text:
Nú minni enn 3 vikur eru eftir til Tórshavn Marathon, vendi eg mær til Gutta fyri at hoyra um hann kundi geva mær nøkur góð venjingar ráð fram til kappingardagin.
Hansara ráð vóru, nú eingin tíð er eftir, at eg mátti endiliga ikki gera for nógv av. Eitt er so heilt vist segði hann, eg komi ikki at forbetra meg stórvegis tíðina, sum er eftir til kappingina. Um nakað, so er vandi fyri at eg bróti niður, um eg venji for hart.
Um eg skuldi renna intervallir so helt hann eg eitt nú kundi renna nøkur 1 km intervallir við 15-20 sek. skjótari enn marathon tempo. Eisini kundi eg renna ein langan túr har eg t.d. rann 8-10 km í marathon tempo so jogg í 2 km so aftur einar 5 km í marathon tempo fyri líkasum at simulera eitt marathon. Hetta er galdandi fyri hesa vikuna, og tað fari eg at royna.
Tær síðstu 2 vikurnar er bara ein spurningur um at takað tað róligt, og trappa niður til dagin.
Annars so runnið eg og Gutti ein fimmara við tempo í dag. Hetta gjørdu vit norði í Ánunum. Veðrið var ok, nakað av sunnanvind, tó einki at snakka um samanborið við sunnudagin 🙂


text:
Í dag er leygardagur, og klokkan 14 varð Renn fyri heilsuna sett í gongd. Veðrið var frálíkt, sól og skífríður himmal, men loti var nokkso kalt, tað er høgættin. Nógv vóru møtt í dag. Byrja var frá Intersport, og vit endaðu eisini hjá Intersport. Intersport bjóðaði vatn og frukt tá fólk komu aftur av túrinum.
Eg havi nú í 2 dagar tikið tað ógvuliga róligt, so eg var spentur uppá hvussu tað fór at gangast mær í dag. Eg hevði smurt voltaren uppá skinnabeinini, og eg var í langum sokkum.
Eg legði út saman við Gutta, sum ætlaði at renna ein slags fartleg. Vit runnu heilt róligt út á 1 km so settu vit ferðina upp og runnu við ferð út at venda við 2,5 km, so róligt til í 0,5 km so power á heim. Eg kláraði sjálvandi ikki at fylgja við, men eg gjørdi mítt besta. Eg rann 5 km uppá 20.07 min. tað er heilt ok, og tað besta av øllum eg føldi ikki tað minsta til trupuleikarnar eg havi havt við skinnabeinunum.
Tá ið við komu í mál hittu við Klaus Kildemann, sum er í Føroyum í hesum døgum og heldur feriu. Hann er giftur konu við føroyum røtrum. Vit hava einaferð hann var her og vitjaði vant saman, eisini var hann við okkum til onkra summarkapping.


text:
BYGGILIST er kveikjandi sum NÁTÚRA og FRÍ LIST.
Mannabygdað umhvørvið, ið vit liva og virka í, eigur, eins og nátúran og fría listin, at vera kveikjandi - vera BYGGILIST.
FUGLARK hava hetta sum fakligt aðalmál og vinnuligt kjarnuøki.
Ikki øll bygging er byggilist. Víst kann nógv av tí, ið bygt verður, brúkast og lúka øll krøv og halda allar fíggjarkarmar, uttan tó á nakran hátt at kveikja - er, um enn ikki beinleiðis sinnisliga neilig, so tó, meir at kalla, einkisigandi - 'smakkleyst'.
Byggilist -arkitekturur- er sonevnd 'bundin' list, tí hon er bundin og treytað av atlitum sum nýtsla, umhvørvi, tøkni, myndugleikakrøvum og, ikki minst, fíggjarkarmi. Hin vegin kann listarlig bygging, ið ikki tekur fyrilit fyri hesum bindingum neyvan bera heitið byggilist - arkitekturur.
Arkitektafakliga uppgávan er sostatt at skapa bygningsverk, sum eru listarliga kveikjandi - ARKITEKTURUR.
FUGLARK menna og fjølga støðugt um sín arkitektafakliga arbeiðshátt, hugskotsríkidømi og ráðgevingarliga neyvleika við ídnum og nærløgdum arbeiði samstundis sum væl verður fylgt við í fakligari menning og nýbrotum og við at nýta nútímans forrit og hjálpartól.
Uppgávuloysnirnar -prosjektini- verða ment í opnum og livandi vitanar- og arbeiðsumhvørvi, har evni, vitan og royndir hjá øllum starvsfólkum og samstarvspørtum koma til orðanna.
Hetta tryggjar kundum okkara bygging ið, av røttum, kann bera heitið BYGGILIST


text:
Jesper Møller stendur á odda fyri stóru donsku fyritøkuni Toms Gruppen, sum m.a. fevnir um merkini Anthon Berg, Ga-Jol, Toms, og Galle&Jessen. Hann hevur verið partur av Toms Gruppen síðan 2004 og hevur hesa tíðina megnað at venda einum undirskotið til yvirskot. Tey 1.200 starvsfólkini á fyritøkuni framleiða árliga uml. 35.000 t av sukurvørum á virkjum í Danmark, Svøríki, Týsklandi og Póllandi. Jesper Møller fer á Vinnudegnum at halda fyrilestur um menningina av kappingarstyrkini hjá fyritøkuni, har atlit verður tikið til bæði tað siðbundna og tað nýggja.
Melda til Vinnudagin 2013 nú.


text:
Vit skulu sjálvandi verja okkara rættindi viðvíkjandi grindadrápi, men vit eiga at gera hetta á gløggan og málrættaðan hátt – og eiga sjálvsagt eisini at rætta mistøk, tá vit síggja hesi. Og sjálvandi skulu fólk ikki revsast og koyrast í fongsul í upp til 2 ár, bara tí tey ikki fráboða, at tey hava sæð eina grind.
Grindalógin var eitt framstig á fleiri økjum, men tað er ómetaliga óheppið, at henda eina ásetingin í lógini nú fær neiligar avleiðingar fyri ferðavinnuna, samstundis sum hetta gongur út yvir persónliga frælsið hjá føroyingum. Tað er jú órímiligt, at øll fólk í Føroyum skulu áleggjast tílíka skyldu, og revsast um tey ikki halda hana. Og tá tílík fráboðanarskylda er viðvíkjandi grind, hvør fráboðanarskylda verður so tann næsta? Hartil er tað eisini fullkomiliga ómøguligt hjá myndugleikunum at hava eftirlit við og at hondhevja tílíka áseting, tí hvussu skal kunna prógvast at fólk hava sæð eina grind og ikki hava fráboðað hetta?
Samstundis verður júst henda eina revsi-ásetingin í grindalógini, nú í stóran mun brúkt til at ræða fólk, ið umhugsa at koma til Føroya. Hetta hevur eitt nú Visit Faroe Islands víst á. Ásetingin er tí eisini vorðin eitt gott amboð hjá Sea Shepherd ímóti føroyingum. Síggi hartil, at onkur nú ger alment vart við, at føroyingar ikki skulu leggja í fráboðanarskylduna, tí grindalógin bert skal brúkast ímóti fólkum hjá Sea Shepherd. Men hetta ber jú ikki til í einum rættarsamfelag, og vil eisini bara geva Sea Shepherd enn eitt amboð at brúka ímóti føroyingum.
Fráboðanarskyldan og revsing fyri manglandi fráboðan í grindalógini, tykist samanumtikið tíverri at vera eitt “sjálvmál” frá føroyskari síðu. Men vit kunnu bøta um hetta við, at fremja eina lítla broyting í lógini sum skjótast.
Grindalógin vil bara gerast enn betur av hesum, og vil lógin – ið hevur eina røð av skilagóðum ásetingum, ið skipa grindadráp og revsa átøk, ið skaða hetta – framhaldandi verja okkara rættindi til grindadráp fult út.
Málið má og skal vera, at tryggja føroysk rættindi og áhugamál so væl sum møguligt – og uttan at gera “sjálvmál”.
Kristina Háfoss
Løgtingskvinna fyri Tjóðveldi


text:
Grækarismessurøðan á Vaglinum, sunnudagin 11.mars
mentan12-03-2018 - 23:07 - Jóanis Nielsen
Góðu skótar, góðu áhoyrar, kvinnur og menn!
Sagt verður, at fyri at skilja nútíðina er neyðugt at kenna fortíðina, soleiðis at tú kanst gera tær eina meting um framtíðina. Eg fari í dag at siga nakað um fortíðina, um upprunan til at vit standa her á Vaglinum og halda fuglanna dag og at enda eitt sindur um nútíðina, men framtíðina lati eg tykkum ungu skótar og tykkum øll um at skipa fyri.
Í morgin er Grækarismessudagur. Dagurin verður nevndur eftir pávanum Gregorius hinum Mikla. Hann sigst at hava fingið í lag tann sonevnda gregorianska kirkjusangin, sum teir kønu halda, at føroysku kingoløgini eru komin av. Okkara grækarismessuhald eru tó ikki at minnast henda pávan, men tí at um Grækarismessu kemur Tjaldrið aftur heim til Føroyar. Dagarnir leingjast, tað várar og sprettir á fold og vit gerast lættari í sinni, nú veturin missur takið.
Í morgin eru 75 ár síðani fyrsta almenna Grækarismessuhald varð hildið her á Vaglinum í Havn. Tað var Sverri Patursson í Kirkjubø, sum heitti á Skótalið Sigmunds Brestissonar um at skipa fyri einum ”Fuglanna degi” á Grækarismessu. Gulu skótarnir høvdu fyrr skipað fyri Grækarismessubálið. Í gerðabókini hjá SSB fyri 1939 lesa vit, at ”leygarkvøldið 11. mars var stórt bál uppi í Varðaholuni, 50 skótar vóru møttir úr báðum liðum. Stjórin fyri 1. liði helt eina røðu um tjaldursfuglin, ið nú kom heim aftur til hesar oyggjar”. Undir øðrum heimsbardaga vórðu Føroyar herðsettar av bretum og vórðu Føroyar myrkalagdar krígsárini. Tí bar ikki til hjá skótunum at brenna bál um kvøldið, og grækarismessubálini hildu uppat. Alt bendir á, at virðingin tá fyri fuglameinginum var lítil millum føroyingar. Allur fuglur, sum kundi etast, varð tikin ella skotin, ja sjálvt tjaldrið varð skotið. Hetta hevur helst verið í huganum hjá Sverra Patursson, tá ið hann vendir sær til skótanar um at skipa fyri einum fuglanna degi.
Um hetta Grækarismessuhaldið fyri 75 árum síðani lesa vit í gerðabókini hjá skótalið Sigmunds Brestissonar ”12. mars Grækarismessudagur. Eftir áðheitan frá harra Sverra Patursson hevði liðið skrúðgongu um kvøldið. Veðrið var ódámligt við frekum ælingi og nógvum vindi; tó vóru allir skótar møtti í fullum búna. Á Vaglinum helt Sverri Petursson røðu um fuglalívið í Føroyum. Sungið varð – og har ímillum ”Tjaldur ver vælkomið”, og at enda rópti skótarnir liðrópið fyri Sverra Patursson sum tøkk fyri tað, hann hevur gjørt fyri fuglalívið í Føroyum.
Hin 13. mars høvdu øll skótaliðini í Havn fund í Avhaldshúsinum. Liðstjóri Sigmund Brestissonar greiddi frá, at skráin fyri kvøldið varð vígd fuglalívinum í Føroyum. Liðini førdu fram skemtileikir, og inn í millum varð sungið. Tá skeimtileikirnir vóru at enda, helt Sverri Paturson eina røðu sum hann nevndi ”Ein dagur í Trøllhøvda”. Meðan hann talaði, var so kvirt, at ein kundi, sum tikið verður til, hoyrt eina knappanál dottið á gólvið, so hugtiknir vóru skótarnir av hesi røðu. Aftaná røðuna varð hann fagnaður av tí besta. Kvøldið var i allar mátar væleydnað. 150 skótar, gráir, grønir og gulir vóru á fundinum. Kjartan Kjærbo, liðstjóri fyri Lívbjargingaskótunum endaði fundin”.
Fuglanna dagur hevur síðani verið hildin á hvørjum árið, har allir skótar í Havn ganga skrúðgongu við Havnar hornorkestrið á odda. Tey fyrstu nógvu árini varð dagurin hildin um kvøldið sjálvan grækarismessudag, og Sverri Patursson var fastur røðari, og hann helt drúgvar, men áhugaverdar røður. Hann hevði sera stóran áhuga fyri náttúruni og fuglalívinum í Føroyum, trúðliga greiddi hann frá fuglalívinum og eggjaði hann okkum til at fara væl um í náttúrini og um fuglin í landinum.. Hann eygleiddi fuglin, og í røðum sínum greiddi hann neyvt frá sínum eygleiðingum. Vit skótar skuldi møta í fullum búna, dreingjaskótarnir í stuttum buksum og gentuskótarnir í niðurdeili, mangan var veðrið vánaligt og kalt, vit frystu og hugsaði meira um nær hann fór at gevast, heldur enn nakrar svanar, hann hevði sæð á tjørnini á Velbastaðshálsið. Tó so, tað var ikki altíð kalt, tað vóru eisini nógv góðveðurskvøld. Sverri í Kirkjubø var fastir røðari ár eftir ár. Tað var gott samstarv millum hann og skótarnar í Havn. Tá íð Skótalið Sigmunds Brestissonaer fylti 25 ár, sendi hann heilhugaða heilsu til liðið, hann takkaði liðnum fyri hitt góða samstarv tey árini fuglanna dagur er hildin á grækarismessu.
Eg nevndi, at føroyingar skutu allan fugl og hevur Mikkjal á Ryggi yrkt sera vakran og rørandi sang um ”Ternubøguna”,
Tað var ein fargran summardag
ein ternubøga var so glað
hon átti líttlar pisur tvær
og fegin teimum føði bar.
Ternubogan leitaði sær sjógvin eftir føði til pisurnar, men á heimleiðini vardi hon ikki ein byrsumann, ”hon vardi ei, at maður lúrdi har um leið”. Skotið brast og ternubøgan doyði, men pisurnar bíðaði eftir mammu síni, ti
Tær dugdi ei at skina á ,
at deyð hon er, tær neyðar smá!
Í hungri doyði báðar tvær
O, betri eingin byrsa var.
Tað eru nógv ár síðani Mikkjan á Ryggi yrkti henda sangin og vit hava nú eina fuglaveiðilóg, sum ásetir hvussu fuglaveiða skal fara fram, hvar loyvt er at skjóta fugl, hvønn fugl loyvt er at skjóta og hvørja tíð á árinum loyvt er at skjóta.
Mikkjal á Ryggi var Miðvingur. Hann skrivaði Fuglabókina um fuglarnar í Føroyum, sjálvur teknaði hann allar fuglarnar, ið avmyndaðir eru í bókini. Barnaheim hansara í Miðvági eru húsini ”í Beitinum”. Nú eigur Vága dansifelag húsini. Dansifegið hevur prenta myndirnar í Fuglabókini í postkost stødd. Takk skal Vága dansifelag hava fyri tað.
Nú á Grækarismessu syngja vit sangin ”Tjaldur ver vælkomið” sum Jákup Dahl, próstur, hevur yrkt. Hann var ættaður úr Vági. Hann var gløggur í føroyskum málið. Hann yrkti nógvar sálmar og eisini fosturlandssangir. Hann hevur eisini týtt sálmar til føroyskt mál, hann týddi nýggjatestamenti og partar av gamlatestamenti.
Í hugleiðingum um grækarismessu skrivar Hálvdan í Haga í Dagblaðnum í 1951 m.a. ”Jákup Dahl, próstur, var staddur í Keypmannahavn, tá ið hann yrkti sín grækarismessusang ”Tjaldur ver væl komið” og hann sendi yrkingina til góða vinmann sín í Havn, Kristin Holm Isaksen, blaðstjóra. Kristin í Geil var tiltikin fuglavinur og var glaður fyri sangin frá vinmanninum. Petur Alberg, bróðurin, fekk sangin at síggja, og áðrenn dagur aftur reis úr havi, hevði hann sett lag til sangin. Sangurin varð, áðrenn hann kom í ”Kross” sungin eina skímaløtu í Stinuborg fyri Hans Andrias Djurhuus, skaldi, sum búði har um hetta mundi. Petur sang songin sjálvur, og bæði Hans Andrias og aðrir, ið inni vóru staddir, vóru hugtiknir bæði av orðunum og lagnum. So kom ”Tjaldur ver vælkomið” í ”Kross”. Seinni kom hann so við og við at verða sungin, so hvørt sum lagið hjá Petur Alberg vann sær størri og størri øki. Og so fóru musikkfeløgini at spæla lagið, meðan fólk frá hond triva í at syngja við. Og hann varð so ikki bert sungin í Havn, nei úti í bygdunum varð hann sungin, og umborð á skipunum varð hann vælumtóktur og sungin bæði í Havn og á víðum havi” skrivar Hálvdan í Haga m. a. í grækarismessuhugleiðindum í Dagblaðnum.
Eg eri vísur í, at tað er Maurentius Viðstein, sum hevur skrivað hesar hugleiðingar undir dulnevninum Háldan í Haga. Maurentius Viðstein arbeiddi tá á Dagblaðnum sum ein av blaðstjórunum. Hann skrivaði nógv og gav tvey stuttsøgu¬savn út, eitt yrkingarsavn og bókin ”Horvnar havnarmyndir” er eitt savn av hugleiðingum og endurminningum, sum eru vald burturúr jólabløðunum ”Følv” og ”Jólastjørnan” Hann yrkti ungdóms- og skótasangir, hann yrkti úlvasangin ”Enn vit eru nakað smáir, men vit kunnu gerast menn”.
Petur Alberg, ella Petur í Geil, sum havnafólk kallaðu hann, gjørdi lagið til ”Tjaldur ver vælkomið” Hann er kendur sum tónaskald og hevur m.a. eisini gjørt lagið til tjóðsang okkara ”Tú alfagra land mítt”. Hann spældi í Havnar hornorkestrið, orkestrinum sum so trúðliga hevur gingið á odda fyri skótaskrúgongunum á fuglannadegnum um grækarismessutíð.
Hatta var ein partur av fortíðini, nú nøkur orð um okkara tíð.
Vit erpa okkum ofta um at búgva í heimsins vakrasta landi, og úti í heimi eru Føroyar eisini kendar fyri sína vøkru, reinu og óspiltu náttúru. Okkara náttúra er nakað av tí besta, vit eiga, og tí mugu vit eisini at fara væl um hana.
Men gera vit nú tað?
Tíverri síggja vit nógv dømi um náttúrudálking kring alt landið. Bæði á landi og á sjógvi. Dálkingin dálkar náttúruna og okkara djóralív. Dálkar øll tjøldrini, sum leita sær til Føroya á hvørjum ári.
Vit øll, sum búgva á hesum oyggjum, eiga at taka okkum betri partar fyri. Vit mugu gevast við at tveita rusk út í náttúruna og út á sjógv.
Vit mugu taka náttúruvernd í størri álvara.
Vit eru ein errin fiskivinnutjóð, sum livir av tilfeinginum í sjónum. Vørur okkara eru høgt í metum og verða marknaðarførdar sum vøra við høgari góðsku, m.a. tí at fiskurin svimur í reinum sjógvi. Eitt reint havumhvørvi er ein av hornasteinunum undir vælferð okkara, og tí eiga vit at verja okkara havumhvørvið so væl sum yvirhøvur møguligt.
Tað skal vera mín áheitan, at vit í størri mun hugsa um umhvørvi og náttúruvernd, tá ið vit tosa um tilfeingi, rusk, bygging og so framvegis. Júst soleiðis kunnu vit geva okkara børnum og landsins eftirkomarum eitt land, sum í minsta lagi er eins gott og reint og tær Føroyar, ið vit fingu frá okkara forfedrum.
Góðu skótar og tit sum ung eru, framtíðin er tykkara.
Eg farið nú at enda at minna tykkum øll á orðini hjá Rasmus Effersøe ”Latið smáfuglar og heiðafuglar hava frið”.
Góðan fuglannadag í dag og góða Grækarismessu í morgin.
Takk fyri at tit læntu mær oyrini hesa løtuna.


text:
Orð: Fríðrikur Petersen
Lag: Alexander Enniberg
Viðmerking: Yrktur til gullbrúdleypsveitslu fyri Christiani IX í Havn 26. mai 1892
1. Hvørjum man tykja vakurt hjá sær,
vakrast í Føroyum tykir mær.
Tað er so vakurt í Føroyum at búgva.
2. Føroyar, mín móðir, víst ert tú fríð
í grønum stakki um summartíð.
3. Tá kvøld og morgun á vinahátt
blídliga heilsast um miðjunátt.
4. Og havið, troytt av at berjast við teg,
við tínar føtur hvílir seg.
5. Føroyar, mín móðir, víst ert tú prúð,
tá ið tú klæðist í vetrarskrúð.
6. Víst ert tú, móðir, føgur og fín,
klædd í hitt skínandi hvíta lín.
7. Tá glampar á himli stjørnulind,
norðlýsið blaktrar um fjallatind.
8. Uppal tíni børn sum móðir rætt,
lat tey ei bregða burtur úr ætt.
9. Gev teimum Tróndar skarpa vit,
men Sigmunds bjarta hjartalit.
10. Gev teimum tolgóða, sterka sál,
gev teimum Sverris vilja sum stál.
Tað er so vakurt í Føroyum at búgvaGoym tekstin


text:
Høgaberg kemur á Fuglafjørð seinnapartin
vinna19-04-2018 - 14:13 - Jóanis Nielsen
Høgaberg siglir inn av svartkjaftafeltinum, teir verða á Fuglafirði seinnapartin, Høgaberg hevur 2.000 tons.
Teir sleppa framat at landa leygarkvøldið, í løtuni landar Christian í Grótinum, so skal Jupiter landa og so Hoyvík, áðrenn Høgaberg sleppir framat leygarkvøldið.
Vit á JN.fo tosaðu umborð fyri løtu síðan, sagt varð, at teir høvdu roynt longuri vesturi enn teir flestu bátarnir royna, mest suður av Føroya Banka, fiskiskapurin hevðii verið góður, teir gjørdu 4 tov, har teir fingu umleið 500 tons í hvørjum tovi.


text:
Eirikur Lindenskov 02.07.2017 (06:32)
Toyota framvegis á fyrsta plássi
Fyrsta hálvár í ár er Toyota – sum vant – mest seldi bilur í Føroyum.
Seinasta hálva árið eru seldir 185 Toyotabilar, og tað eru 21 fleiri enn kappingarneytin, Citroen, sum hevur selt 164. Volkswagen liggur sum nummar 3 við 161 seldum bilum.
Um vit samanbera við seinasta mánaðin, so eru tað somu bilmerki, sum liggja á teimum trimum fremstu plássunum av mest seldu bilum. Toyota seldi 33, Volkswagen 25 og Citroen 24
10 tey mest seldu bilmerkini fyrra hálvár í ár:
10 tey mest seldu bilmerkini í junimánaði í ár:
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Frá Wikipedia, hin frælsa alfrøðin
Drotning Elizabeth II Í 1953.
7. januar - Harry S. Truman, forseti USA, boðar frá at landið hevur framleitt hydrogen bumbur.
5. februar - Disney filmurin Peter Pan verður frumsýndur í filmshúsum í USA.
12. februar - Norðurlandaráðið (Norden) verður stovnað.
28. februar - James Watson og Francis Crick, frá háskúlanum University of Cambridge boða frá teirra uppdaging av bygnaði DNA.
1. mars - Jósef Stalin fær hjartaslag, ímeðan hann er til døgurða saman við nøkrum sovjetiskum ráðharrum. Hjartaslagið ger hann lamnan í høgru síðu og uttan vit, til hann verður roknaður deyður nakrar dagar seinni.
17. mars - Fyrsta kjarnorkuvápns royndin verður hildini eini oyðimørk í Nevada, USA.
19. mars - Oscars virðislønin verður handað. Hetta er fyrstu ferð løtan verður sjónvarpað, og The Greatest Show on Earth vinnur virðislønina fyri besta film.
26. mars - Jonas Salk boðar frá uppdaging síni av Polio koppseting.
29. mai - Sir Edmund Hillary og Tenzing Norgay verða fyrstir at røkka toppin á Mount Everest. Arne Vatnhamar var fyrsti føroyingur at røkka toppin. Tað gjørdi hann 60 ár seinni, tann 25. mai 2014.
2. juni - Elizabeth II, Drotning av Bretlandi verður krýnd.
18. juni - Egyptaland verður ein republikk.
20. august - USA gevur Vesturtýsklandi 382 skip aftur, sum landið hevði hertikið í Seinna heimsbardaga.
25. august - Maurizio Malvestiti, italskur biskupur.
4. september - Granskarar uppdaga REM svøvnmynstur.
12. september - John F. Kennedy giftist Jacqueline Lee Bouvier í Rhode Island, USA. 30. desember - Fyrstu litsjónvørpini verða seld í USA.
10. januar - Pat Benetar, amerikonsk songkvinna
26. januar - Anders Fogh Rasmussen, danskur forsætismálaráðharri og FN aðalskrivari.
5. apríl - Jóanes Nielsen, føroyskur rithøvundur
18. apríl - Rick Moranis, kanadiskur skemtari og sjónleikar ( Honey, I shrunk the kids)
6. mai - Tony Blair, enskur forsætismálaráðharri
16. mai - Pierce Brosnan, írskur sjónleikari (James Bond)
13. juni - Tim Allen, amerikanskur sjónleikar ( Home Improvement)
22. juni - Cindi Lauper, amerikonsk songkvinna
9. juli - Martin Næs, føroyskur bókavørður og rithøvundur
22. september - Ségolène Royal, franskur politikari 8. desember - Kim Basinger, amerikanskur sjónleikari ( L.A. Confidential)


text:
Vesturhøll
Vesturhøll – Bygdarhúsið í Fámjin
Vesturhøll í Fámjin er vælegnað til bólkar, eitt nú skúlaflokkar og líknandi. Í húsinum Vesturhøll er stórur salur niðriundir, ídnaðar køkur er við øllum hentleikum.Har kunnu umleið 100 fólk eta og 40 madrassur eru tøkar uppiá í einum stórum sali. Fleiri toilet eru og brúsa er eisini.
Samband fæst við Jastrid á tlf. 762502, Arnbjørn tlf. 212324 og Elin tlf. 269588. Í Fámjin eru eisini almenn toilett og brúsur. Sparkivøllur er beint við Vesturhøll. Ein kafé er har við terassu uttanfyri.
Í bygdini er ein kirkja har fyrsta føroyska flaggið hongur. Fámjin er ein sera vøkur bygd á vestursíðuni av Suðuroynni. Náttúran er sera vøkur í Fámjin og tað er lætt at koma runt har. Vegur er vestur í Prestgjógv, har ein kann njóta útsýnið. Vatnið Kirkjuvatn er bara ein stuttan gongutúr niðan eftir fjallinum. Ein kai er beint við Vesturhøll, har bátar rógva út um summarið. Stórur munur er á flóð og fjøru, tá tað fjarðar kemur eitt sker undan kavi, ein bátarenna er uppmerkt, so bátarnir ikki sigla á land. Í Fámjin er ofta sól, tá tað er mjørki á eystursíðuni.


text:
Talv FM-2017: Helgi Dam Ziska hevur lagt seg fremst í Landsliðsbólkinum
ítróttur12-04-2017 - 23:32 - Jóanis Nielsen
Eftir at trý umfør eru telvað í Landsliðsbólkinum, liggur Helgi Dam Ziska fremst við 2 stigum, Helgi hevur vunnið eitt talv og telva tvey talv jøvn, nr. 2 er Høgni Egilstoft Nielsen við 1½ stigi, Høgni hevur vunnið eitt talv, telvað eitt javnt og tapt eitt, nr. e er John Rødgaard, sum eisini hevur 1½, John hevur vunnið eitt talv, telvað eitt javnt og tapt eitt, Martin Poulsen liggur aftast við einum stigi, hann hevur vunnið eitt talv og tapt tvey talv.
Úrsligini frá í dag og støðurnar síggjast niðanfyri.
Støðan eftir umfar 3 - Landsliðsbólkurin.
Viðmerkingar:
Tie Break1: Sonneborn-Berger-Tie-Break variable
Tie Break2: Direct Encounter (The results of the players in the same point group)
Tie Break3: The greater number of victories


text:
Orð: Janus Djurhuus
Lag: Jógvan Waagstein
1. Førum fram yvir dalar og fjøll –
Føroya havoygdi ungdómur reysti –
fremjum ítrótt og fimleik um vøll –
latum forndansin dynja í høll –
skipið kvæðini snjøll –
trínum lættliga fram og við treysti.
2. Hvørja øvund rak kappingin burt –
gera roysni og brøgd – fedra siður –
prýtt við ungdóms og summarsins urt,
hvørt eitt ættarlið stimbrað, væl stýrt,
“vón og veking”, rætt skírt –
stevnið fram, har sum mentunar mið er.
3. Svimjum fram yvir firðir og sund –
Sigmund Brestisson høvum í huga –
leypum fram yvir fløtur og grund –
fremjum dystarleik, sveinar og sprund –
setum ítrtóttarfund –
sýnum fram, hvat vit evna og duga.
4. Førum fram yvir fjøll, gjøgnum dal –
Føroya hárfagri ungdómur stinni –
nú er tímin til ítrótt og spæl –
lívsins vártíð og summarstund sæl
nýtum vakurt og væl,
so hon verður eitt stimbrandi minni.


text:
Síðan granskarar mitt í 20. øld funnu steinrenningar frá okkara forfedrum í Suður- og Eysturafrika, er Afrika mett at vera menniskjans vøgga. Síðan hava granskarar funnið tekin um, at hesi apumenniskju, og teirra eftirkomar, vórðu verandi í Afrika í milliónir av árum, áðrenn tey ferðaðust víðari til Evropa og Asia.
Fótasporini í Trachilos á Kreta, ið verða mett at vera 5,7 mió. ára gomul, bjóða hesum seinna ástøði av.
Granskingarúrslitini eru útgivin í tíðarritinum Proceedings of the Geologists' Association, og kunnu benda á, at menniskjaligu forfedrar okkara eru farnir úr Afrika langt áðrenn áður mett. Granskingin kann verða umstrídd, tá sporini kunnu benda á eina aðra tíðarlinju, fyri hvussu menniskja hevur ment seg og ferðast, enn tann áður viðurkenda.
Uttan bein og kropsligar steinrenningar er tó ilt at staðfesta hesi úrslit endaliga. Møguliga eru fótasporini frá fornum primatum við líknandi fótskapi sum apumenniskjuni.


text:
- Tíðindi, mentan og ítróttur
Atlantic roynir at fáa avsláttur í Kastrup
Atlantic Airways hevur samskifti við flogvøllin í Keypmannahavn um avslátturin, sum flogvøllurin ætlar at geva flogfeløgunum, sum ofta flúgva til Keypmannahavnar.
Treytin er tó, at flogið verður minst tríggjar ferðir um dagin mánadag til fríggjadag.
Atlantic Airways lýkur ikki ta treytina.
Felagið flýgur í miðal 2,3 ferðir um dagin mánadag til fríggjadag, sigur Jóhanna á Bergi, stjóri.
Hon væntar, at úrslitið av tingingunum við flogvøllin í Kastrup kemur í næstu viku.
Atlantic Airways rindar flogvøllinum 179 krónur fyri hvørt ferðafólkið, sum fer úr Kastrup.
So ein avsláttur, sum er tíggju prosent til dømis, hevði spart felagnum næstan tvær milliónir krónur, sigur Jóhanna á Bergi.
Sí eisini


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Seyðasýning
06.11.2006
Sum lýst á síðuni herfyri, var seyðasýning í vestmanna leygardagin 28. oktober. Hetta var ein sera væleydnaður dagur, sum byrjaði í seyðahúsinum hjá Fjallshaga uppi á Hálsi og endaði inni á Fjørukrónni um kvøldið.
7 hagapartar luttóku, og sýnsmenn úr Klaksvík vóru komnir at sýna. Hetta var ein spennandi dagur. Nógv fólk vóru og hugdu at, bæði ung sum eldri. Stórur spenningur var um, hvør fór at vinna 1., 2. og 3. virðisløn, og eisini hvør hagi fór at vera nr. 1.
Fyrrapartin vóru seyðirnir mátaðir í hædd, um bringuna og mjóryggin. Eisini var hugt eftir ullini og beinunum.
Seinnapartin mettu sýnsmenninir um seyðirnar, og alt eftir hesum fingu seyðirnir eitt silkiband, hvítt, reytt ella blátt, sum var tekin um ávikavist besta, næstbesta ella triðbesta seyðin. Fleiri vóru sum fingu hvítt silkiband, og av hesum var síðani aftur mett um, hvør var nummar eitt, tvey og trý. Endin var, at Heini á Heygum fekk 1. og 3. virðisløn, og Tummas í Niðristovu fekk 2. virðisløn. Hesir vóru heiðraðir við einum steypi fyri hvørja virðisløn, og heiðursmerki vóru latin fyri allar seyðir. ið høvdu fingið hvítt silkiband sum tekin um bestu góðsku. Umframt hetta var eitt steyp latið til tann hagapartin, sum hevði hægsta stigatalið, og hesa virðisløn fekk Heini á Heygum eisini.
Dagurin endaði við einari hugnaligari løtu inni á Fjørukrónni við døgurða, sangi og talum, og har heiðursmerki og steyp vóru handað vinnarunum.
Kommunan takkar Ditte, Mariu og Petur Joensen fyri myndir og hjálp við tekstinum!
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Her eru nakrar av stóru brandfellunum í húsum, sum tó ikki eru settar up eftir títtleika, men verða nevndir í tilvildarligari røð.
Tá fólk koma heim úr einari veitslu ella úr býnum, er tað ikki óvanligt at tey vilja hava okkurt at eta, áðrenn tey leggja seg. Men summi teirra sovna frá einari kókandi grýtu, og hon kann seta eld í øll húsini, sigur Ib Bertelsen, brandinspektørur við heimasíðuna Bolius. Svangir býgangarar kunnu tí kanska noyðast við eina beyðflís og ikki tendra grýtir, ovn o.l.
Fólk og alkohol eru eisini atvold til aðrar eldskaðar; nevniliga har sigarettir eru uppi í leikinum. Tað hendir meira enn so, at fólk sovnað við sigarett í hond, og júst hesir eldar kunnu hava sera ávarsligar skaðar, tí eldurin kyknar undir liðini á sovandi fólki. Fólk, sum ikki eru ávirkað, skulu sjálvsagt heldur ikki royka í songini. Ein tendrað sigarett, sum liggur í øskubikarinum kann eisini seta eld í, um hon koppar av kantinum á bikarinum.
Um jóltíðir ella til aðrar høgtíðir eru nógvir eldskaðar. Teir standast einamest av, av fólk eru óansin í sambandi við livandi ljós og pynt. Vandamiklast eru knasandi turrar jóladekoratiónir úr grann. So ansið eftir livandi ljósum. Farið ongantíð frá teimum, og latið ikki børn vera einsamøll við livandi ljósum.
El-leidningar millum skins og hold kunnu vera vandamiklir. Teir kunnu vera gamlir og treingja til at skiftast út, men teir kunnu eisini hava fingið skaða av at mýs ella rottur hava gnaða. Hevur tú gamlar leidningar, ella illgruna um, at onkur hevur verið og gnaða, eigur tú at fáa ein el-innleggjara at hyggja upp á leidningarnar.
Ib Bertelsen sigur, at fólk ið hava eitt gamalt sjónvarp við myndarøri, skulu taka skikkið úr vegginum, tá tey ikki brúka sjónvarpið. Tað er ikki nóg mikið bara sløkkja a vegginum, tí tá er vandi fyri at fólk tendra eina skeiva kontakt, og so er streymur aftur á. Tí eiga fólk at taka stikkið úr til sjónvarpið (og onnur tól, breyðristara o.l.).
Brotnar kontaktir eru vandamiklar, og eiga at verða skiftar, eins og eymhettur skulu reinsast javnan. Tú skalt heldur ikki stíga á leidningar, sum liggja á gólvinum, ella lata børn súkkla ella renna við rennihjóli á leidningunum.
Lesið meira her


text:
Í Føroyum eru tvey burturkastfeløg; Kommunala Brennistøðin (KB) í Tórshavnar kommunu, og IRF, sum er ein interkommunalur renovatiónsfelagsskapur, ið hinar 28 kommunur eiga og reka.
KB og IRF hava hvør sær ábyrgd av at savna inn og viðgera alt burturkast í teirra kommunum. KB tekur ímóti burturkasti frá umleið 7.500 húsarhaldum og IRF frá umleið 11.000 húsarhaldum. Harafturat taka tey ímóti burturkasti frá stovnum og fyritøkum.
Innsavnað burturkast verður antin brent, tyrvt ella endurnýtt. Sumt verður bólkað sum serliga dálkandi, og verður sent av landinum til serliga viðgerð.
Samanumtikið er samlaða nøgdin av burturkasti økt við umleið 8.000 tonsum frá 2012 til 2016, ið svarar til eina øking á umleið 18%. Nøgdin av burturkasti, ið verður endurnýtt er lutfalsliga økt mest hesi árini, frá umleið 6.000 tonsum í 2012 til umleið 8.500 tons í 2016, ið svarar til eina øking upp á 41%. Til samanberingar kann nevnast, at nøgdin, ið er brend er økt umleið 10% og vandamikið umleið 4%. Ójavnt er, hvussu nógv er tyrvt, millum 6.000 og 9.000 tons. Tað sum serliga ávirkar nøgdina av burturkasti, ið verður tyrvt, er byggivirksemið. Er nógv bygging í gongd, gevur tað nógv burturkast, so sum grót, betong, gipsplátur o.a. byggiburturkast, ið verður tyrvt.
Afturat hesum tekur spilloljuverkið hjá IRF ímóti spillolju og oljudálkaðum vatni, sum verður reinsað og selt.
Á høgra teigi er útgreinað nøgd og hvat slag av burturkasti er ávikavist brent, tyrvt, endurnýtt ella bólkað sum serliga dálkandi.
Les meira um burturkast her
Ynskir tú fleiri upplýsingar um tøl fyri burturkast, so ring til Umhvørvisstovuna, tlf. 342400, ella send okkum ein teldupost us@us.fo.


text:
Orð: Ónevndur
Lag: Vísulag / Min Amanda var fra Kerteminde
Mitt á Vaglinum har dansar Jetta
meðan fólkini øll hyggja at,
hon er skít og torir upp at fletta,
tá politiið trokar seg framat.
Fýsir hon og murrar sum ein ketta,
tá hon hálar blusuna uppum
og til menninar hon rópar: Hetta
eru boppur til at halda um.
Sum ein hýasint vil Jetta spretta
folda út í dans fortrongdan list,
hoppar vill útí ein hyl at steppa
dansa boogie, reyvadans og twist.
Síða hárið sleingist runt um Jettu,
lívlig er hon og so tekkilig.
Stelka eygu undir ulpuhettu,
hyggja hungrandi, ómettulig.
Og teir sleikja allir sær um munnin,
onkur gamal turkar burt eitt tár,
men við eitt er Jetta heilt forsvunnin
í salatfatið við húð og hár.
Og tá standa allir har og vóna,
frá elsta gubba og til yngsta drong,
men at enda man í buksum dovna
tí at Jetta er koyrd heim í song.


text:
Hann var borin í heim 8/11-1886 í Pedholt sunnan fyri Árhus í Danmørk. Í 1906 tók hann studentsprógv við Árhus Kathedralskúla og veturin 1914/15 læknaprógv við lærda háskúlan í Keypmannahavn.
Aftan á at hava búgvið seg betur út á ymsum sjúkrahúsum í Danmark, tók hann á sumri 1920 við læknaembæti við sæti á Eiði, og her kom hann at virka í 32 ár, til hann vegna aldur og við eftirløn legði starvið frá sær og flutti til Havnar at búgva.
Her andaðist hann 4/8-1961.
Eiðisdoktari, sum hann vanliga varð róptur manna millum, greiddi úr hondum eina mongd av læknafrøðiligum greinum um heilsuviðurskifti, helst í egnum læknadømi, men eisini í Føroyum yvirhøvur. Kendasta rannsóknarúrslitið man vera illgruni hansara, sum førdi til vissu um upprunan til hina herviligu nátasjúkuna.
Eftir er at nevna »Gomul føroysk heimaráð«, ritgerðin, sum Føroya Fróðskaparfelag gav út í føroyskari týðing í 1958 og sum tryggjar R. K. Rasmussen Eiðislækna, sess í *bókmentasøgu okkara.
Úr: Árni Dahl: Bókmentasøga I-III. Fannir. 1980-83.